url: =Laibung Khua mincipna ~ Rev. Kam Do Thang :: ZOMI DAILY\nposted on 1 September 2015 at 6:04 pm Lomkholna: News, Zomi\nLaibung Khua mincipna\n(Khua siansuah dawi hawlkhiatna)\n2015, July kha sung in ni 10 vaal nguah ciin aa, khamtung gam mun tampi tui khang, mincim in innsia, losia leh lei(bridge) tampi tui in taai in kisia hi. Bang hang hiam? Geologist Science lam te-in ih leitang niplua, kenlua na cihi, “Sih ciang paulap zong” ih cih mah bang in “kua mawh na hiam” a ci zong om hi. Bangladesh tuipi pan Typhoon huihhualpi hong lutto a hihman in Khamtung gam Hakha, Tedim, Thangmual nisuahna lamte kisia phadiak hi. Pasian thu tawh cileng hun nunung tun ding a liim hong ki laklak hita hi. Minam mawh na, khuami mawhna, siate mawh na a tuamtuam a ci zong om hi. Mawhna hang ci leng-a cimlo munte pen a cimna mun te tawh gamtat na-lung sim ki lamdang lo, a ki bang vive mah hi. Kimkhat te mawhsiat thu in Laibung khua tawh ki sai in, 2014 kumbei-2015 ki pat lam in, thusuak-dawi not thei pawl khat hong pai in, khang lui lai, a sawt mahmah Ciimnuai hun pan aa ki bia, khuasiam thoih (thai) na tualsuang teng lumlet in, kalkhia ngawp hi. Tuamun ah steel khuam tung ah singlamteh lim tuang dialkhai (flag) ki khai hi. Tua thusuak dawinot te pen Nagate khat leh Mindat te khat ih makaih ki ci hi. Tamdeng le Tuivial khua te pan hong pai hi aa, tua te paina teng ki cim citciat hi.\nLaibung cih pen India lam aa om Hmar pau hi aa, sanggam bul (Laizom-laiguizawng) cih na hi. Zangtui hausa Pu Thawng Za Cin in Mualbeem ah a ki teenma-in, Laibung ah kiteeng ngei hi ci-hi. Tua nung ah Hatzaw te Teel Pau khan hun dong khangto in minthang mah mah hi. Laibung te leh Sihzangte ki pawl in Kawlte vasim uh aa, zo ngawp in Laibung a tunciang un “Laibung Ngaallaa” sa uh hi. Sihzang teng in a khua uh a tun ciang un tua laasa in pawibawl uh aa, tudong Sihzang sung ah “Laibung NgaalLaa” pen a pha mawh in ki sa hi. Dimpi te tawh ngamkang (meikang) huhau in kisuam ngawp uh aa, Laibung khua ‘Tualsuang ‘tung ah Upa Kim Thang in ngualzawhna zu ne ding a tut laitak in atutna tualsuang pek pi ½ a sah pen khennih suah in kitam hi. Tua in khua bei na ding limlak hi. Tuakhit ciang in Tuigo ‘lui ngei aa teeng’ ‘Suanzo khua’ te in sim in bei hi.\n1918 kum in Laibung khua ki sat kik aa, ni dang aa ‘Tual biakna mun’ mah pan khuasiam (Tual) biak na bawl uhhi. Tualsuang nidang lai aa a om ngei bang in ki zangh suak hi. Kum 3 sim in sialkhat tawh ki bia aa, a kikal ah vok tawh ki bia hi.\nBiakpiak phuisam na ah;-\n“Ka khua na siam in, ka tui na siam in, ka mualpi ka mualdung na siam in, ka luisuk ka luidung na siam in, cidam ludam in siam in, sumlam siallam in siam in, diam diam in siam in, etc…cih bang in phui na sam uh hi”.\n1920 kiimpawl in Pu Kham Ngen in thaituh khit, sawm zu neek ni-in zekailua sa in “Ka nek mah leh Laibung khuasiam in hong denglum hen” ci hi. A lawm te’n manlangtak zu leihin ko mau khialh na hi, ci-in a zu ne masa sak hi. Nitak a ciah khit ciang’ a lup na tung ah a ih mut laitak in suang tuk in deng lum pah hi. Pu Thuam Ngin tawh unau hi aa, a laaphuah pen-\n(a) “Ciin hang tham na kenliang lumsuang, kaihmin in na luang hen aw\n(b) Kaihmin in na luang hen aa, melmuh loh in thang damtui in luang hen aw”.\nA Pu Kai Ngin ih phuah laa:\n(a)“Kenliang lumsuang sawn na tham na, lahmei bang ten zo ing.\n(b) Sang hi hen aa laal hi le pawh, khualmual a suah zo ing”.\nKhat vei ciang in, tualbiak na sial a ngawh khit ciang in tual tanu khat in a multe mei tawh hal in, khial (zeh phiit) a hih man in kithoih pha kik hi. Tua kum in misi thau lotna pan inn kang aa, inn 7 dong ki lawh hi. Pu Phut Zel in aktui tawh phuisam in a den leh mit pah hi.\nKhat vei tual biak na sa nek ding a thuk lai tak in, a lawmpa khat in “Sahang kisa na hiam?, min nai ken teh,” a cihleh tua kum in sahang hong laang aa, sial tampi petlum hi. Tua ahih man in biak piak na ah na sem ding pen kampau mukpau, gamtat khuaheek a ki dawm mi bek ki zang hi. Hih bang in Laibung khua tual biak na pen kilipkhap hi.\n(1) Jesus Christ in dawite bawlsiat cina damlo mite khempeuh sung pan dawi notkhia hi. A nungzuite tung ah dawite hawlkhia un, cinate damsak un ci hi. Mihing sung aa om nat leh sat a pia dawite notkhia a, mundang gamlak aa om dawite not lo hi. (Mt. 8:28-29;17:14-21; 12:22-24; Mk.1:23-27,39; 9:27; Lk. 4:33-35,41; 6:18; 9:1-2, 39-43; 10:17-20; 13:11-13..etc). Antan thunget na bek tawh a kinot zo dawite zong om hi. (Mt. 17:21).\n(2) Dawite a kihawl khiat ciang in a om na ding omlo aa, Zeisu kiang ah om na ding mun ngen thei uh hi(Mk. 5: 2-17; Lk. 8:26-34). Sikkol te a bot sat zo puansilh lo dawilut mipa kiang pan dawite a paikhiat ciang in voksung ah omna hong pia in ci-in Jesus kiang ah gen hi. Tua dawite tampi a hihmanin Legoen kici hi.\n(3) Mikhat sung pan dawite apaikhiat khit ciangin tuapa in Pasian sung ah nungta in a thahat ding ki sam hi. Tua mi-in Pasian nei lo in awngthol pi-in a om leh a sung ah agilo zaw dawi (7) lut kik thei hi (Lk. 11:24-26).\n(4) Zeisu neilopi in dawi a hawl khiate, dawite in lehdo in buangawp thei uh hi. Thu umlo Judah siampipa leh a tapa 7 te tungtawn in ki mu thei hi(Sawltak. 19:13-16).\nKhua Siansuah na\nKhua sung ah thupha hong tun na ding, ci-in dawite hawlkhia in, nganhing sisan theh in, thusuak leh Pasian mizat a kici pawlkhat te in Tedim gamsung mun tuamtuam ah khua pawl khat siansuah in vak kawikawi thei uhhi.\nThu um mite a ding in khuasiansuah ih bawl leh, ganhing sisan bangmah kisam nawnlo aa, mawhnei mihing suan a hilo, Zeisuh sung bek ah mawhmai sak na, damna, dawite zawhna, sianthona kicing khin hi. Thuciamlui sung ah sangawh biakna khempeuh Zeisuh sih na tawh ki cinna ii lim a lak hi. Late 40:6-9, ganhing sisan ki sam nawn lo hi.\nKhua sung aa om dawite hawlkhiat na sang in dawite pen Zeisu min a zakciang in a lau mahmah khinsa ahihi (Mt 8:28, 29; Mk 5:12-17), a thupi penpen in eimau mimal nisim nuntak na sung pan in dawitawh ki pawl lungsim kampau gamtat nate nawh khiat dending a hihi (Gal 5:19-21). Pasian Khasiangtho tawh ki pawl lung sim, kampau, gamtat na, ih neih zawh na ding Pasian in hong bawl thak te ih hihi. (Eph. 2:10).\nPasian maimuh na, thupha ngahna dingin sa sisan sang in mawh na “kisikkik na” thupi zaw hi. Tuiphum pa Johan in, Pasian lungdamna thu ih san theih na ding in “kisikkik na” thu bek nak pi tak in hilh hi. Zeisu a um te in a kisikkik mi vive a hihi. (Siah dong, numei paktat te etc…). tua hi aa khuamin tawh ii tat khialh, ii ngamtat khialh mawhna te a kipan mimal khat ciat ii a ki lawm lo mitung ah ii bawl, ii gamtat, ii ngaihsut, ih kampau nate pulak in Pasian kiang ah mawh maisak na nget ding kisam hi.\nMidang te tung ah a ki lawmlo ih gamtat nate, ih khialh ih mawh nate enkik in, thumhuai lut huai te kilut in, mawh ki maisak na ki piak pen thuman, thuzuih na hi. (Mt. 6:14-15). Khuasian suah ah zat huai thu a hihi.\nMan (photo), Bulukhu Bupuan (army officer dress), salu hawm, vanzat tuamtuam te sung ah dawite omlo aa, eimau sung ah a om sak kha ih hih loh na ding kidop huai hi.\nDawinot, dawi hawlkhia, khua siansuah thupen Laisiangtho tawh a ki tuak pen in sepding hi aa, thusuak tawh thunung thuma ngaihsun lopi aa phengsep ding thu hi lo hi.\nPrevious: Sangsia te mawhpuakna a thupitzia\nNext: Muanpu leh Manno – 12 ~ Hau Za Cin


timestamp: atn

url: =US in Pakistan te Shaheen-III Missiles alung himawhpihna khangsemsem ~ TK Lian :: ZOMI DAILY\nposted on 14 January 2017 at 5:26 pm Lomkholna: News, Thangkhanlian, World\nJan. 14, Obama’ President let ding a bei kuan tawh kituak in US in Pakistante missile ten a kap theihna ciang gamla veve hi ci-n adiakin Shaheen-III missiles lunghimawhpih mahmah ahih hangin Trump in India tungah Obama defence policy mah ka zui ding hi ci hi. US in Shaheen -III a lungmimawhpih na khang tektek ahih manin nung diakin Obama administration in kuamah tawh kizopna nei lo-a amau identity tawh a ding ”entities” kici Pakistan’ missile programme tawh kizopna nei Pakistan entities 7 tungah ah sum bawlna khalna “trade restrictions” koih khum a, tu-in zong US agencies ten Pakistani entities 47 khauh takin encik lai uh hi.\nShaheen-III hatna pen a range 2,750 km. hi a, Pakistan in missile a neihte lak-a hat pen hi a, 2015 in sitna na nei uh hi. Shahen- III in India gam nawl-a om Andaman and Nicobar Islands dong a kap khak banah Europe gam pawlkhat leh Israel zong kap kha zo ding hi. US in Pakistan entities 7 tungah khalna bawlte lakah Islamabad pansan National Engineering and Scientific Commission (NESCOM) leh a kahiang/kizoppihte (subsidiaries), Air Weapons Complex (AWC), Maritime Technology Complex (MTC) leh New Auto Engineering (NAE) kihel hi.\nNilaini in Obama in mangphakhakna thugenna a neihna ah US ah nautangte tunga pahtawina sang pen Medal of Freedom kici mittui kai pippiat Vice-President Joe Biden tungah pahtawina khi awksak hi. Hih hun ah Biden in nuclear security tawh kisai a thugenna ah, “North Korea bek hilo-in Russia, Pakistan leh gamdang pawl khatin a hoih loin mainainawt leh kalsuanna (counterproductive moves) nei uh ahih manin nuclear galvan hanga lauthawngna khangsak a, Europe, South Asia leh East Asia gamte gal a om theihna lauhuaina behlap hi. Nuclear galvan a kikhiamna dingin leitung bupah thukimmna a om theihna ding lametna ka nei hi,” ci hi.\nTrump in Defence Secretary thak dingin a guan’ James Mattis in bel Trump administration in India, Pakistan leh Asia ah US policy a kizang ngei bangin kizang dinga, kilaih lo ding hi ci hi. Mattis in Obama in a kammal zat “rebalance” or “pivot” to Asia kici zat ding ka ut kei a, ahih hangin China’ gamtatna hangin Asia kiim-ah US in a makaihna hatzaw sem in a makaih kul ding hi ci hi.\nObama policy in US tawh hun sawtpi tak galkap lamsangah a kitanauna “long-term strategic relationship with India” pen US leh India in a thubutlet democracy leh gam hihte meetna leh phattuam tuakna dingin a zat bangin India pen US in defense lamsangah lawm hoih leh pi pen (Major Defence Partner) dingin a kibawl theihna ding ka hanciam ding a, defence relationship lamsang ah bang sep ding om lai hiam cih ka enpha lai ding hi ci hi. Pakistan tawh kitanauna kiat lam leh a sangna lam a manawh hun a om den hangin Afghan ah US galkap omte khualna tawh Pakistan tawh nasep khawm ding zong ka hanciam ding hi ci-in Senate Committee ah gen hi.\nPrevious: China in Japan te ado hun uh asawtna kum 6 in behlapto ~ TK Lian\nNext: Zomi te leh Jubilee ~ Lian Muan Kim\nMyanmar leh Italy gam-a ziinliing Updates\nSingapore gammakaipi Lee Kuan Yew ii tupa (pasal) in pasal nei\nNi khat ni ciang in ~ Rev. Khup Za Go


url: =Khanglui hun leh khangthak hun ~ Lengtong Pauno :: ZOMI DAILY\nposted on 10 October 2018 at 5:17 pm Lomkholna: LengtongPauno, News\nSinglesuang ibiak ipaai khanglui lai hunin, lampigei a singsuihsa akikoih khatpen, anei thei tasekei mah le uh, amu peuhpeuh in khuapih tuipih khat aa hiding hi, ci in, apuaksak zawhngap natan dong… puaksak uh hi.\nAnungta Pasian ibiak iphat tulai khangthak hun ciangin, lampigei a singsuihsa akikoih khatpen, amuhnak leh, hausapa aa ahi dingphial zongin, sat heeksak gawp uha, lamkhang keenah tholhsuk sakse mawk uh hi.\nKhangluilai hun lawm kingaite, tgvalin ngaknu te’ innsung anulepa’kiang, ameikha taptung ngiat ah itna ngaihna cihtakna lakin akam tawh zawlthu gen hi.\nTuhun khangthak lawmkingaite, kongzing lamkaalah kimu uha, anunun’ding masak uh hi. Munkhai’pa (Siansikpu)\nZu lungvei aa kitomtom icihte, a kihtakluat omlo nahi gige zawmawk\nHpakant hmaw ka omlai in, zukham zulungvei a akitom peuhmah, KIA te’n zah vetlo uh, khitciang… zan tawntung khekol ah awksak lian uh ahihcianga, …khualam innlam khawnga zu akham nak leh akitomden a ka ciapteh gige hon’khatpen, hpakant hmaw sungpan akitom omvet nawnlo bek thamloha, azudawnloh laitak uhsang’ bang a, migizaw thudik thunuamzaw cingh mahmah zawlai uh hi. By experience, ka lungdam, Munkhai’pa (Siansikpu)\nKhanglui pupa’ paunak (Thupil)\n“Suutpom khinsa sat nawnkei un, tem ki lumlet thei hi” = Khua khatlekhat gal kidohun lai in, galzote in gallelte’ neihsa luahin manin sila in kai hi.\nGallel khuate in kilem nading thugen a apaisakte Tongciin kici hi. Khuazangin taiteh (zute)lawhta khattek kidong uha, sa go in Tongciinpa zulesa akhamtak nesak masa uhi. Khualetui adingin luangkham a ahin’na apiakhia ngampa ahi hi. Lamkaalah galte in mu leh thatding uh himawk hi.\nApai nadingkhua Hausapa inn atun’dong kidawmtakinpai a atun’phetin, akongkuangtui dawn masa hi. Tuatui adawnkhitteh gal hinawnlo in, tualsungmi hita ahihmanin kimawk thahthei nawnlo hi.\nInnsung tumphei Hausapa khukpan pomin, “Suutpom hong tung ing” ci hi. Hausapa a omkei leh Suutpi pomin kiko a,… tua aw aza khempeuh hong kikhawm uhin, Tongciinpa in agennop kilemna Suutpom thuteng gen hi.\nTua munah, kongkuangtui dawnsa mi khatpen that kha leh, Tualthat suaka temki lumletin ki dokkik leh galki lelthei cihna ahi hi.\nPa Thang Khan Dal Tonzang’ laibupan hi. Ka lungdam, Munkhai’pa (Siansikpu)\nPrevious: Khuado Pingpong Fellowship TA President Cup 2018\nNext: Leitungbup Lungsim cidamna ni


url: =Tatkhiatna thuthuk kikum pak ni e :: ZOMI DAILY\nTatkhiatna thuthuk kikum pak ni e\nposted on 27 March 2015 at 12:48 pm Lomkholna: Biakna\nTuno laibu sungah min kigelh lote (Warning)\nUpmawh thu hilo laisiangtho gen bek kihawm sawn ni e…\n“Kei kiangah, ‘Topa, Topa aw,’ hong ci mi khempeuh, vantung ki-ukna sungah lutthei kimlo ding uh a, vantungah a om ka Pa’ deihna bangin a gamtateng bek lutthei ding uh hi. Tua ni ciangin mi tampi in kei kiangah, ‘Topa, Topa aw, nangma min tawh thu hilhin, nangma min tawh dawite hawlkhia-in, nangma min tawh na lamdang lian tampi bawl hilo ka hi uh hiam?’ hong ci ding uh hi. Tua ciangin keimah in amaute kiangah, ‘Note ka hong thei ngei kei hi. Siatna a gamta mite aw, kei kiang panin kihemkhia un,’ ka ci ding hi.\nBang hang hiam cih leh kote’ hilh a hilo adang Jesuh’ thu a hilh hong pai ciangin lungdam takin na sang pahpah uh a, kote’ hong hilh Kha Siangtho leh lungdamna thu tawh a kibanglo kha thu leh lungdamna thu hong hilh a om ciangin na sang pahpah uh hi.\nAmaute pen sawltak taktak hiloin, sawltak a kineihkhemte hi uh a, a nasepna uhah zong zuau-in, Khrih’ sawltak taktak a battheihna dingun a meel kiseel ahi uh hi. Tua pen lamdang sak ding hilo hi. Satan nangawn Pasian’ vantung mi tawh a kibangin kibawltawm thei hi. Tua ahih manin Satan’ sawltakte pen thuman nasem bangin a kibawl manin lamdang sak ding hilo hi. Hun bei ni ciangin amau gamtatna bangun thuak ngawn ding uh hi.\nLawmte aw, note’ theihsa thute gensia langpangin, mite’ upna nawngkaisakin pawl a kikhensak mite kidawm un. Tua bang mite tawh kikhawl vet kei un. Tua bang mite in i Topa Khrih’ na a sem hiloin, gilpi vai bek a sem uh ahi hi. Amaute in mite phatin kamkhum nono zang uh ahih manin mihoih pawlkhat a khemzo uh hi.\nAhi zongin ka itte aw, i Topa Jesuh Khrih’ sawltakte in note tungah hong gensa thute na phawk un. Amaute in note kiangah, “Hun nunung lam ciangin Pasian’ deihna tawh a kituaklo amau pumpi deihna zui-in note a hong simmawhbawl mi pawlkhat hong piang ding hi,” hong ci uh hi. Hih mite in pawl kikhenna piangsakin, amau pumpi deihna bangin gamta uh a, Kha Siangtho zong neilo uh hi.\nTate aw, tu-in huntawpna hong naita hi. Khrih’ Gal hong paiding hi, ci-in na zaksa uh mah bangin tu-in Khrih’ gal tampi tak hong tung khinta hi. Tua ahih ciangin beina ding nai taktakta hi, ci-in i thei hi. Khrih’ gal ahi hih mite pen ei’ pawl hi ngei napi-in hong taisan uh hi. Ei’ pawl taktak hi leh eite tawh omkhawm paisuak ding uh ahih manin, tu-in amaute paikhia uh ahih ciangin ei’ pawl taktak ahihlohna uh hong kilang hi.\nNa khempeuh a semthei Pasian a nei mi in lungneu kei ta hen.\n(He who trusts in the Lord shall not be disappointed).\nFor so long our minds have rested\nBlinded and unaware\nWe have been deceived by our own\nYet, from our slumber we shall arise\nOne by one, we awaken\nThat sleeping beast none could tame\nShall once again rule Zogam\nPrevious: Taangmi Adam, Mawhna tawh kisai\nNext: Career Guide: Physiotherapy (Physical therapy)\nZYA te’n Pyidawtha khuasung hawkguam tuiluan nading Pipe thuah\nVaihawmdan Tuamtuam ~ Hau Za Cin\nThuthak Tomkimcing 6 Dec 2014\nKum (67) cin Zomi Nam Ni Hakha ah President Thein Sein in va uap


url: =Laisiangtho leh Democracy. Gelh - Lian Muan Kim Ph.D - Laibu Saal\nHome > Draft - Zomi eLibrary > Laisiangtho leh Democracy. Gelh - Lian Muan Kim Ph.D\nLaisiangtho leh Democracy. Gelh - Lian Muan Kim Ph.D\nLaisiangtho leh Democracy\nGelh - Lian Muan Kim Ph.D\nLST sunga gam ki-ukziate en le hang a vekpi phial-in “kumpi ukna” vive ahi hi. LST Lui sungah Saul kumpi pa in kumpi ukna hong pan hi. David in hong zom suk-a, a khang a khangin kumpi ukna vive tawh kalsuan uh hi. LST Thak hun hong tun ciangin Zawma-te hong khang uh a, kumpi ukna namkhat mah tawh hong kalsuan uh hi. LST sunga kihel lo, gam tuamtuamte zong leitung tangthute-ah en le hang kumpi ukna vive mah tawh kalsuan uh hi. Ahi zongin kumpi ki-ukna na zang un, ci-a thupiakna LST sungah om lo hi. Kua kumpi, kua kumpi khang ta leh hong uk kumpite thu i man ding (Pasian deihna tawh a kituah leh) leh thu i ngetsak ding pen LST hong sawlna hi bek hi. LST sung leh leitung tangthute ah kumpi ukna vive tawh kalsuan uh ahih leh banghangin mipi ukna man taktak i ngah na ding lunggulh-in hanciam ihi hiam?\n1) Mi khempeuh i kikim hi. Pasian in Ama lim le mel sunin mi (numei le pasal) bawl hi (Piancilna 1:27). Mi khempeuh Pasian lim le mel sun-a hong kibawl ahih manin (Piancilna 9:6; Zakoh 3:9) Pasian mai-ah mi khempeuh i kikim hi. Mi khempeuh kikim ihih leh banghangin innkuan khat peuh, mi khat peuh i kumpi hi thei ding hiam? Ei thukimna om lo pi-in banghangin ei tungah thu hong nei thei zenzen ding hiam? Ut in ut takei le hang eite tunga thu hong nei thei khat bek om hi. Tua pen Pasian ahi hi. Ama hong bawlsate ihih manin Ama-a’ ihi hi. Topa Zeisu hong paikik ciangin kumpite Kumpi, tote Topa-in hong pai ding hi. Ama hong pai ciangin kumpi ki-ukna taktak hong om pan dinga, Amah longal mi dang khat peuh ih ukna nuai ah ut lo pipi-a i om ding pen LST hong hilh hilo hi. LST tawh kilehbulh zaw ahih manin mipi ki-ukna pen ei a nungta Pasian a umte, Pasian kammal ahi banga a umte in i thupisak ding kisam hi.\nLST in mipi ukna i zuih ding hong sawl lian loh hangin hong hanthawn gige ahih lam i thei hi. Pasian theilo tampitak in hih mipi ki-ukna a lunggulhna uh leh tu laitak-a a ki-ultungsak “human rights” a kicici pen LST hong hilh mah ahih manin gamvai-a nasemte in zong nasep hoih taktak khat a sem ihih lam a thakin i kiphawk ding hong hanthawn nuam ing. A diakdiakin ei Pasian thu-umte (Zomi) leh hih mipi ki-ukna pen kituak penpen hi. Ei ngah ding taktak ki-ukna a ngahkha nai taktak lo hi hanga, i gam taktak ding pen a ngah kha nai hetlo ihi hi. LST hong deihsak ki-ukna i neih theih na dinga nasepna zong Pasian na sepna khat mah ahih manin hih tawh kisai nasep pen gamvai nasem icihte (politicians) sep ding bek hilo a, Pasian thu-um khempeuh ih sep ding ahi hi. Pawlkhatte banga hunbip-in sem zolo kha mah ding hi hang. Ahi zongin thungetna leh lamkhat teitei tawh mapang khawm thei hi hang.\nFrom: lian kim <lmkim27@gmail.com>\nDate: Fri, Jul 8, 2011 at 9:12 PM\n(Global Buanli Family)\nItem Reviewed: Laisiangtho leh Democracy. Gelh - Lian Muan Kim Ph.D Description: Rating: 5 Reviewed By: Cinpu Zomi


url: =Biakna leh minam a ding na sepna ~ Tual Khan Suan :: ZOMI DAILY\nposted on 10 November 2016 at 11:16 am UTC+9:30 Lomkholna: Article, Politics, Tualkhansuan\nKawlgam ah Phongyi te (Monk) in September, 2007 pan in kawl galkap kumpi tungah lungkim lohna lahna in lungphona (sandahpyah) hong kipat uh ciangin a pualam mi ( biakna nasem lo mite cihna hi) lungsim hong sukha mahmah a, ngaihsutna leh muhna tuamtuam hong nei sak hi. Phongyi ( Monk) te pen Buddhism biakna a dingin siampi zaa ngah a, biakna nasem ding ngiat a kipia khia mite a hih uh teh hih bangin lungphona hong kipat ciangun biakna nasem mite in leitungvai, minam leh gam vai ah ki kausi phum ding in kilawm mah hiam, a hih kei leh leitung kumpi vai tawh kisawh khalo in biakna huang sungah dai tak in om hithiat ding hi zaw lo ding hiam cih bang ngaihsutna hong nei sak hi. A hih hangin ei mipi te muhna leh a mau saanna kibang hetlo a, lungphona a kihel Phongyi khat in Associated Press (AP) thuthak saite kiang a genna ah “ ko pen mihingte nuntakna hoihna ding bek hilo in, Phongyi te in democracy ngahna ding hanciamna leh mipi te in a mau mailam ding a mau deihna bang a, a teel theihna ding ngimna tawh” lungphona ngei hi ung ci’n September 19,07 ni’n na gen hi.\nSuakta taka biakpiakna i cih pen kuamah in a khaktan theihloh hamphatna (inalienable rights) hi a, mivom mikang, ci leh sa deidanna hang tawh zong a ki niamsak theilo thu a hihi. A hihhangin leitung ah kumpi gilo te’n biakna pen a mau thu neihna nuai ah koih uh a, suahtakna pia lo uh hi. Biakna pen kumpite phalna zui in ki nei bek hi a, upna leh saanna zui hi nawnlo in suahtakna khempeuh bei hi. Tua bang hun ciangin biakna nasem mite zong leitung ci leh sa, kumpi vai tawh ki tuam koih theih hi nawnlo hi. Biakna bek sem in leitung kumpi te nasep te nung ngat san leh ki theih mawh bawl theih ding hun hi nawnlo hi. Leitung ki-ukna sungah suahtakna om kei leh biakna zong suahtakna om thei tuan lo hi. Tua bang hun teh biakna suahtakna ding leh mipi te’n a mau up leh saan thute suakta taka a biak theihna dingun biakna nasem mite’n makai in mipi maiah suahtakna a phut ding uh kisam hi.\nBiakna nasep sem kawmin a minam te suahtakna a sem mi leitung ah mi thupi tampi na om hi. Tua sungah Bishop Desmond Tutu ci leng, mi khempeuh in South Africa mu pah ding a, a theilo a om lo phial ding a hihi. Bishop Desmond Tutu pen 1931 kum in Klerkdorp, Transvaal ah suak hi. A pa ten sangsia hi a, a mah zong lai siam mahmah khat a hihi. A sangkah lai in a mah pen Siavuan (medical doctor) ut mahmah hi na pi, sangsap pia zo lo uh a hih manin siavuan sin zom suakzo lo hi. 1954 kum in University of S.Africa pan sang man a, kum thum sung sangsia a sep khit teh London , UK ah Master of Theology sin in zo hi. 1978 kum ciangin South African Council of Churches a dingin mivom sung pan General Secretary masa pen hong suak hi.\nBishop Desmond Tutu in South African Council of Churches ah General Secretary a sep hun ciangin Africa gamsung ah mivom mikang kideidanna ( Apartheid) pen biak inn sung ciang dong tungin nasia mahmah hi. A mah in a thu hilhna pulpit pen mivom mikang kideidanna a hoih lohna leh Pasian maiah mi khempeuh a kibang a hihna genna in zang hi. A mah in a ma thu meilet khat a hi “ Pianna phunggui, ci leh sa kikhenna omlo thumanna leh democracy” gam lam khiatna ding pen a ma thugenna te ah gen den hi. A ma nasepna te hangin South Africa gam kumpi in gam pualam khualzin na ding a kisam passport zong pialo uhi. A hizongin a mah in a ma gen ngei a hi mivom mikang kideidanna beina ding gen den a, gamdang kumpi te hehpihna ngah hi.\n1990 kum ciangin African National Congress (ANC) makai pipa Nelson Mandela kum (27) a thong kiatna pan hong suakta a, S.Africa kumpi te tawh kihona pan mivom mikang kideidanna beina ding Upadi ki kipsak zo hi. 1994 kum ciangin S.Africa gam ah democracy paizia mantak tawh kitelna kinei thei ta a, tua kitelna ah Nelson Mandela in a ngah tak teh Bishop Desmond Tutu pen “ thuman leh mawh kimai sakna ding zon khiatna, Truth and Reconciliation Commission ah Chairman dingin zaa pia hi. Tua komision hangin South Africa gamsung ah a beisa a lungsim natna leh supna baina tampi mawh kimaisak uh a, gam leh minam khantohna ding masuanna kipatna hong suak hi.\nBishop Desmond Tutu na sepna hangin 1984 kum in Noble Prize kipia hi. Biakna nasem mite hangin minam bup in suahtakna leh khantohna tampi piang den hi.\nPrevious: India gama Rs. 500 leh Rs. 1000 thu atheihhuai tomkhat ~ Thang Khan Lian\nNext: Singapore ah Samsung puansawpset khat meikang ~ ZD


url: =Daniel 3 | Siantongluan.net\nDaniel 3 |\nKumpi Nebukhadnezzar in a tun pi sawmkua a sang, a vailam pi kua a gol kham milim golpi khat bawlsak a, Babylon gamsung Dura zanglei-ah a koih hi.\nKumpipa in a milian khempeuh, kumpi tapate, gam ukpite, gam ukpi huhte, mangpite, sumkem mangte, thukhen mangte, khuapi uk mangte leh milian dangte khempeuh, kumpipa milim bawl apna-ah a paikim ciat dingin sapna thu a pia hi.\nTua ahih ciangin tua mangliante khempeuh milim apna dingin milim mai-ah a ding uh hi.\nTua ciangin nakpi takin taangkona khat kibawl a, "Minam tuamtuamte leh paunam tuamtuamte khempeuh aw!\nPeengkul ging na za ding uh a, tua khit ciangin tamngaite, laia lasakna gingte, harp lasakna gingte, gawsemte, leh tumtheih a tuamtuamte a hong kitum ciangin Kumpi Nebukhadnezzar koih kham milim mai-ah kunin na bia ding uh hi.\nA kunlo, a bialo peuhmah thakhat thu-in mei phualpi sungah kikhul pah ding hi," a ci hi.\nTua mah bangin minam kimte, minam tuamtuamte leh paunam tuamtuamte khempeuh in tumtheih gingte a zak phetun kunsukin Kumpi Nebukhadnezzar kham milim koih a bia uh hi.\nTua ciangin Babylon mite pawlkhat pai-in Jew mite a heksim uh hi.\nAmaute in Kumpi Nebukhadnezzar kiangah, "Kumpipa aw, na khan sau hen!\nKumpipa in, tumtheihte a hong kitum khit phetin mi khempeuh kham milim mai-ah kunin bia ding uh hi, ci-in thu na pia khinzo hi.\nTua milim mai-ah kunloin, a bialo khempeuh mei phualpi sungah a kikhul ding ahi hi.\nBabylon gam a khen liante a uk dingin na koih Shadrak, Meshak, leh Abednego a kici Jew mi pawlkhat a om uh hi. Amaute in kumpipa thupiakna a mang kei uh hi. Amaute in na pasian bia nuamloin, na milim koih mai-ah a kun nuam kei uh hi," a ci uh hi.\nTua thu hangin kumpipa heh mahmah a, tua mi thumte ama mai-ah a kipaipihna ding thu a pia hi.\nAmah in, "Shadrak, Meshak, leh Abednego-te aw, ka pasian bianuam loin, ka kham milim koih mai-ah kun nuamlo na hi uh hiam?\nTua ahih ciangin tu-in peengkulte, tamngaite, laia lasakna gingte, harp lasakna gingte, gawsem, leh tumtheih dang a gingte na zak khit phet uh ciangin kunin milim na bia ding uh hi. Na biak kei uh leh thakhatin mei phualpi sungah hong kikhul ding ahih ciangin a hong honkhiazo ding pasian omin um na hi uh hiam?" a ci hi.\nShadrak, Meshak, leh Abednego-te in Kumpi Nebukhadnezzar kiangah, "Kumpipa aw, hih thu kong dawng kei ding uh hi.\nMei phualpi sung panin a hong honkhia thei pasian a om leh ka biak ka Pasian uh hi ding a, na khutsung panin a hong honkhia ding hi.\nKumpipa aw, a hong hotkhiat kei zenzen leh zong, na pasian lah ka bia tuan kei ding uh a, na kham milim mai-ah zong ka kun kei ding uh hi, ci-in theita in," a ci uh hi.\nTua ciangin Kumpi Nebukhadnezzar pen Shadrak, Meshak, leh Abednego-te tungah heh mahmah ahih manin a mai a san pempam hi. A sat ngeinazah sangin a zah sagihvei a sazaw mei phualpi a cih dingin a mite thu a pia hi.\nTua ciangin Shadrak, Meshak, leh Abednego-te a hencip ding leh mei phualpi sungah a khul dingin galkap thahat khempeuh thu a pia hi.\nTua ciangin amaute puanak leh puantualpi silhsa leh lukhu khusa-in hencip uh a, mei phualpi sungah a khul uh hi.\nBang hang hiam cih leh kumpipa thupiakna kinawh lua mahmah a, mei phualpi lah sa lua mahmah ahih manin a khulte nangawn meikuang in hullum hi.\nTua ahih ciangin Shadrak, Meshak, leh Abednego-te hencipsa-in meikuangpi laizangah a kiasuk uh hi.\nTua ciangin Nebukhadnezzar in lamdangsa mahmahin a ding vat hi. Amah in a thudotte kiangah, "Mihing thum hencipsa-in mei phualpi sungah khul hilo ihi hiam?" ci-in a dong hi. Amaute in, "Hi mah hi, Kumpipa aw," ci-in a dawngkik uh hi.\n"Tua ahih leh bang hangin meikuang sungah mihing li a kawi paipai mu ka hi hiam? Amaute lah kihenciplo a, liam zong liam tuak beeklo uh hi. A lina penpa hoh pasian-te khat tawh a kibang hi," ci-in a dong hi.\nTua ahih ciangin Nebukhadnezzar zong mei phualpi kong gei-ah paito a, "Shadrak! Meshak! Abednego! A lianpen Pasian nasemte hong paikhia un," ci-in a sam hi. Tua ciangin amaute zong thakhatin a hong paikhia pah uh hi.\nKumpi tapate, gam ukpite, gam ukpi huhte, leh kumpipa thudotte khempeuh kikhawm uh a, mei in a katloh mite a en uh hi. A sam uh zang khat beek mei in kanghullo a, a puan uh zong kangloin meikhu gim zong a nam beek kei uh hi.\nTua ciangin kumpipa in, "Shadrak, Meshak, leh Abednego-te Pasian phat un. Amah in a vantung mite sawl a, amah a muang ama nasem hih mite a honkhia hi. Amaute in ka thupiakna mangloin, amau Pasian longal pasian dang mai-ah kun nuamlo, bia nuamlo uh ahih manin mei phualpi sungah khul ding a utzaw uh ahi hi," a ci hi.\n"Tu-in minam kimte, minam tuamtuamte, paunam tuamtuamte, mi khat peuhpeuh in Shadrak, Meshak, leh Abednego-te Pasian gensiatna kampau a om leh kibanengawp ding a, a inn uh kisuksiatsak ding hi, ci-in thukham ka bawl hi. Bang hang hiam cih leh hih bangin a hon thei pasian dang om peuhmahlo hi," a ci hi.\nTua ciangin kumpipa in Shadrak, Meshak, leh Abednego-te Babylon gam khen liante-ah a golzaw ukna za a pia hi.\nTedim Lai Siangtho / Laibu: Daniel 3


url: =The night and the day paradigm ~ Dim Lun Zam :: ZOMI DAILY\nposted on 13 February 2018 at 10:57 am Lomkholna: Biakna, Dimlunzam, News\nTuani pen thusin bang mah neilo. Ahihhang, zan kimlaitak in, ka Siapa ka lupna khan ah ongpai in a hong phong hi.\n“Ong pai o, I thu sin ding hun ong tung ta in apualam ah pusuak khia dih ni” a hong ci hi. A khang mulong ka hih manin, dihdih sa pian na pi in a cih bangbang ka mang hi. Mualbo tung khat ka tun dong uh khuamial sung ah ka paipai uh hi.\n“ Lawm, sun leh zan koi masa zaw a leh gen dih o” ong ci leuleu. “Sun ong om masa in sun hun a bei teh zan ong kipan hi lo ding maw Sia” ka ci hi.\n“ Tu a na muhdan pen leitungmi khempeuh muhdan leh theihdan hizen ai ve. Ahihhang, Pasian in tuaci ngaihsut lo.”\n“ Bang na cih nopna ahia Sia?” ka ci kik hi.\n“ A zenzen in sun khit teh zan ong hi leh bang ong hi ding ahiam cih leh khuavak na pan khuamial ong hi ding. Na khempeuh mial semsem ding hi. Na khempeuh amail na lam ki manawh tek ding a, leitung vai mahmah ding hi. Leitung vai cih pen, khangno na pan tekna,guaina ah, atan na pan amial ah, thahatna pan thanem na ah ong hi ding a, nuntakna pan sihna pen lamtawp a hong hi ding hi.\nPasian in leitung khempeuh abawl laitak in, sun pan zan ah hi lo in, LST sungah, “There was enening and morning..nitak pan zingsang… hi. Ni khat I kipatna pen nitak pan hi. Tua ahih man in zan tawh nisim ki pan hi.\n“Tua hang a hi ve maw, Jews te holidays pen peuhmah pen nitak pan in ki pan se.”\n“ Jews te holidays bek hi lo e, LST sung khempeuh a ni khempeuh nitak tawh ki pan hi ei.””Nisim pen nitum hun pan ki sim ta hi.. Leitung mite pen khuavak tawh ki pan, Pasian a pen nitum pan ni suah hi in ki lehbulh hi. Khuamial pan khuavak hi. Leitung tate bel khuavak pan khua mial maw. Pasian tate zong zan pan sun ah ki khin uh. Piangthakna pen khuamial sung ah pan mah ngah uh a, khuavak sung ah ong tuan uh hi.\nTha nemna pan thahatna, lamet beina pan lametna ong nei thei uh, ki suan na pan lungsim no suah kik na, kahna pan lungdamna ah, sihna pan nuntakna ah, cihte ah hong ki khin uh hi. Zan hun pan in pan le cin, hong kheng khin leh phal ong vak ding hi. Tua ahih man in, Pasian thusim om bang in nungta le cin, na nunsung a aom khuamial te pen ong vengveng ding a, khuavak sung na tung ding hi.”\nTua bangin thu hilhna ong neih kim lai tak in zan hun khuamial mekmak teng ong beibei a, phalvak ding ong ki pan ta hi.\nThe mission: Bangci bang khuamial na nei hiam? Launa, mawhna, haksatna tuam tuam tawh na ki tuam kha hiam? Tuni in, tua pan in ong ki khel in la, khuavak ah ong lut in.\nGenesis1:3-5; Ephesians 5:8; !Peter 2:9; 2 Peter 1:19, Cahn’ day 15; Dim Lun Zam\nPrevious: A lungngaih huai kum 70 Zomi Namni; 71th Union Day\nNext: Vondeih Kep Ding – 133 (Dimno’ Pa)


url: =Pa Pan Tapa\nKa ta aw,\nA sawtlo in tangval pah ding na hita hi. Na neulaiin ‘ka liat ciang’ na cihcih hun a sawtloin hong tung ding hi. Tua hi a, hih lai ah na liat ciang na zat ding, kei zong ka khangno laiin hih bang thute hong kihilh hileh, ka cihcih teng kong hawm nuam hi. Limtak na ngai in la; na lungngai dide in.\nTuni in Lai Siangtho in khangno hun bang hi a, bang ci zatding a cihte hong gen kik sawm ka hi kei hi. Tuni in kong gennop thute pen keima nuntakna sungpan ka sin thute leh ka khangualte tungpah ka sin leh ka theihte vive hi ding hi. Pilna masa sak in. Bangbang na lunglut zong in pilna hong masa sak in. Leitung ah i neih i lam i mangsak zong in i pilna i theihna pen a mang theilo khat hi bilbel hi. I pilna pen i neihsun leh ei a, kei a i cih theih sun zong hipah hi. Bang hiam hiam cih leh nate leh vante in sawtto loin, i nuntakna ah manphatna tam neilo uhi. Pilna in khuapite lam in puah a; pilna leh thutheihna in na nuntakna baihsak ding hi. Na khangno hun pen a tamzaw pilna sinna hun ahihi. Nidang ciang na hun kicing nawnlo ding a, na manlah ding hi. Hih hun sung in na school laibute bek hilo in laibu tuamtuam sim in; a tam thei pen sim in. Hihte ka gen ciang in laibu sung bek ah pilna om hi a ci ka hi kei hi.\nPilna leh theihna i nuntak sung a ding a manpha thute pen i kiim i kiang pan zong tampi muh ding leh theih ding om hi. Na lawm na gualte, na innkuanpihte (kei bang, a gentehna in), na siate, thugen mite, nasem mite, lokho singpua mite, zum nasemte, sumbuuk bawlte, summeet bawlte, van zuakte, cih bang in midang khat peuh tung pan in sin ding thuhoih om teitei hi. Tua man in kuamah deidan leh simmawh leh thupit bawl tuam nei kei in. Amaute tungpan bang sin ding, theih ding nei ka hiam ci’n zong zaw in. Mite nuntakna na kin a, na kan ciang in; mite’n nang zong hong kin ding uh a, lawm na hau ding hi.\nPilna leh theihna na zong ciang in a manpha ding leh a kisam dingte limtak ciamteh in. Thu leh la nang a ding a hampha bek hiloin na veng na paamte a ding in a manpha hiam, amau a ding in siatna hiam cih kantel in. Na innvengpa siatna ding leh supna ding thu peuhma in nang zong hong susia ding hi. Pilna maanlo; hauhna maanlo in bangmah thupi go (legacy) nusia lo ding hi.\nItna nei in. Zomite pen Christian kici napiin zi ding pasal ding a zong uh ciang in a itpen leh ngaihpente sang un, a kilawm leh a kituak ding in kizong uhi. Jesu in a kituahpih ding a kilawmpih dingte bek hong teel leh bang i suak zen tam! Nang tua bang khialna na bawlloh na ding in, thu khualna leh thumuhna tawh itna zong in. Nungak hong ngai khempeuh in hong it kimlo ding uhi; a kisam zaw in, nang na it ding khat theitel zaw in. Na it ding nungak zong teel masa thei hi teh. Lunglut bangmah a neilo nungakte peel in; sinnop theihnop a neilote naih vet ken! Women without any kind of hobbies are also often without any hope! Pasal neih ding bek a thupi sak numei in kiteenna a man ciang in a zo khin kisa in, bang mah dang a nuntak sung in sep ding bawl ding ngaihsun nawn vetlo a, a nuntakna ama a ding bek in zang hithiat in bangmah manphatna neilo hi. Na it nungak in nang hong it leh mi hampha na hi a, na pilna, theihna leh siamna tengteng tawh tua na ki-itna uh khosak in keem in. Itna sang in manpha zaw omlo hi. Na pilna tawh itna zong in.\nNa itna pilna tawh zang in. Na pilna, siamna leh hamphatnate nang a ding kia in na zang theih hi. Ahizongin tua bang nuntakna in manphatna neilo hi. Nang mah leh na innkuanpihte nopsak nading leh hauh na ding bek in na pilna siamna na zat leh angsungthei mi na hi lel ding hi. A taktakin tua bang nuntakna in a to a kho ding nuntakna hilo. Khangkhat, khangnih kaan lo ding hi. Na innveng na innpaamte in na hoihna, na hauhna, na pilna, na siamna hong hamphatpih theih keileh na neihloh hoihzaw ding hi. Itna tawh zong in, itna tawh a piakhia mi in mi hampha ahihi.\nIn short, keep away from promiscuous women, drugs and alcohol, bad literature and bad company, then you’ll be fine. Listen to your heart, when in doubt.


url: =Gamdang zinna: England paina ~ Rev. Khup Za Go :: ZOMI DAILY\nJanuary 3, 1984 sun nai 12 lianin IC 490 vanleng tawh Guwahati pan ding dingin a zi leh tate in vanlengtual dong kha uh hi. Nitak nai 2 ciangin dingkhia in Bagdogra leh Patnaah a khawl zawh ciangun nitak nai 6:20 pawlin New Delhi tung a, Sia Lian Za Go in na dawn hi. Nitak nai 10 ciangin amau inn pan vanleng tualah amah leh Hang Za Kam in kha uh hi. Zing sang nai khat pawl ciangin amau ciahsan in amah pen a pai dingin a khan sungah lut in a vante a booking leh security check a man zawh a sawt lo in leng in zing lam nai 3:55 lianin Pakistan gam Karachi tung hi.\nKarachi pan Frankfurt dong nai giat sung tak leng ahih manin thunget hun limtak a ngah suak hi. A innkuanpihte a kipan CBA, TBA (Tedim Baptist Association) leh North East India tawh kisai lungdam thu puakin lailam nasep ding zia lo in thungen hi. Delhi pan a din khiat nading Disembarkation Card laia kipia mah bangin tu’n London tun na’ng Landing Card gelhsak uh hi. Nitak nai 6 in Frankfurt pan dingkhia in meileng mah bangin vanleng pen ham henhan hi. Meipi tungah lengto in ni taangah a lenpih hi. Sa, vaimin, amkamteh sialnekte leh moh pia uh hi. Nai 7:20 in London vanleng tualpi Heathrow Airport a tukpih a, amau gamah nitak nai 1:45 pawl ding na hi pan hi.\nFeed the Mind stipend tawh kah ding ahih manin Feed the Mind cih card tawisain Canon John Houghton in vanleng tualah na dawn hi. Custom leh immigration nasemte in thu tampi a dong uh hi. Vanleng tual panin bus tawh Bletchley kici dong tuangin, tua panin John in ama car hawl a, ama omna khua Milton Keynes dong a pai uh hi. Nitak an aksa, alu leh moh ne uh hi. A zing ni in a tunnapa in zing nai 7:30 in phong a, a lupna tungah niang leh moh pia hi. A zintunnapa pen putek phial hi ta a, tua banga thusiamna etteh huai a sa hi. Sun ciangin laibu sai Asian Book Store leh sumbukah vakpih hi.\nJanuary 6 in SPCK laibu saiah vakpih a, tuaah sun an ne in nekkhawm bawlna zong John makaihna mah tawh a nei uh a, mi nga khawng a pha uh hi. Tua ni pen London khuapi a vak masakna hi a, Milton Keynes panin meileng tawh pai in meileng mah tawh a ciahkik uh hi. A zing sun nai 12 pawlin Oxford ah mawtaw tawh pai uh hi. Oxford Polytechnic ah pai masa in tua panin a omna ding Holton Rectory pai hi. Tua Rectory sai pen Rev. David Wood Robinson hi a, a zi min Jane hi. A lupna ding mun a tun ciangin Pasian tungah lungdam a ko masa hi. Nitak an nekzawh ciangin khuadam ahih manin mei awi in nai 11:30 ciangin a lum hi.\nVot sa lua ahih manin a ihmu gina thei kei hi. Khuavak kuan ciangin heater a khah leh tawmkhat noptuam hi. January 8, 1984 pen Mikang gamah Nipini a zat patna hi. Zing nai 9 pawlin breakfast ne in sikkeu, hai leh kuang sen dan kisin pah hi. Nai 11 ciangin biakinnah kikhawm in mi 20 khawng bek pha in kum 83 a pha ding khat in organ tum hi. Biakinn huang pen a hanmual uh hi pah hi. A training tawh kisai lam paina teng WACC (World Association for Christian Communication) in sika, a dang teng Feed the Mind (SPCK) in vaihawmsak hi. Tua laiin Guwahati pan London vanleng sap pen US $ 390 hi a, London pan Guwahati pen $ 382 hi.\nEngland ah mite lokhawhna, gankhawina leh nasepnate a muh ciangin enhuai sa phial hi. US zah in car tam a sa kei hi. Hippie dan muh ding tam lo a, phatakin kizem uh hi. Khua neu cikah inn neu khakha mah tawh om uh hi. Inn golpipi sangin inn neu a om tamtuak zaw bangin mu hi. Nitak nai 3 pawlin Rectory huang sungah na semin pai uh a, sing hiang peuh a khia uh hi. Tuu tampi a khawi uh hi. Tua bangin Nipi sunin na seppih zel uh a, tua pen kikholhna hun hoih hi ci in a zat ngei uh ahi hi cih a hilh uh hi.\na) Publishing Course, Oxford:\nJan. 9 ni in Kenya gam pana Publishing Course sin ding maha pai, Holton Rectory maha om Phoebe tawh bus zuiin Oxford Polytechnic ah pai uh a, tua ni pen min khum kipat ni a hi hi. Nitak a ciah ciangin Rev. David in For God Alone kici laibu khat pia hi. Kawlgamah Pasian nasema sawtpi a om ngei Bishop George West in ama tangthu a gelhna hi a, U Nu tawh a kimeltheihna, Japan gal lai thu, Suahtakna ngah kuan thu, Karen tualgalte leh Kawl Kumpite kalah kilem nading thu gena a paina thu cihte leh Pasian nasepna hanga gimna a thuakna thute tuang hi.\nJanuary 10 ni in Lee Zhi Shu kici khat Sen-gam panin computer sin dingin pai a, amau omnaah om hi. Tua nitakin Spencer Churchill College-ah Lai Siangtho kikupnaah pai hi. Jan.12 nitak nai 7 in Christian Union kicite makaihna tawh Pasian thukikupna ah Phoebe tawh pai uh a, Johan 15 sung thu kikum uh hi. Ireland pan Business Administration a sin Edith kici Rev. Van Bik tawh zong a kitheingei khat tawh kimu uh hi. La sak hun, thunget hun noptakin zang uh a, mi za khat bang pha uh hi. January 15 pen Nipi nih vei a zatna hi. Kikhop zawh ciangin Prof. Henderson lai khak hi.\nNitak nai 6 in nekkhawm bawlna Holton biakinnah om a, mi guk bek pha uh hi. Tua zingin Dr.Billy Graham in Mikang Kumpinu kikhopnaah hun zang hi. Jananuary 21 ni in Lungdamna Aw a suahsak ding ding lai gelh hi. January 23 ni a sang tuah ciangin John Houghton tung pan laikhak ngah a, Thawhkik Pawi hun ciangin Scotland gamah pai ding thu zasak a, tua in a lungzuan noptuamsak hi. January 25 nitakin a omna kianga khua Wheatley-ah Life Group kicite kiangah David tawh kikhawm uh hi. Billy Graham in Mikang gamah crusade a neih na’ng tawh kisai thu ngen uh a, tua munah amau pawl zong paithei ding cih thu a zak ciangin 1972 kum peka amuh Evangelist Billy Graham muh kik ding a kilawp mahmah hi.\nb) Mission England, Birmingham:\nDr. Billy Graham in Birmingham National Exhibition Centre-ah January 26, 1984 ni in Pawlpi makai 1200 maiah May leh June kha sunga Mission England kici crusade a zat ding thu hilh kholhna kikhopnaah Pawlpi makai khat ahi Malcolm tawh pai uh hi. Oxford pan Birmingham pen tai sawmgiat khawng hi a, sunnai 12 lian pawlin tung uh hi. Kikhopna ding kongah niangtui leh kawfi duh zawkzawk hawp pah ding mansa in om a, tutna khempeuhah sun an tunsa in kikoih khin hi. Billy Graham in nai 2:15 lianin hun zat kipan a, nai 3 lianin man hi.\nA kihel khempeuh kha lam leh sa lamah tai mahmah uh hi. Ni khat Oxfam Shop kici-ah paunsilh leh van pawlkhat man tawm cikcikin kingahthei ahih manin a kisap pawl khat lei dingin pai hi. Hih sumbukte pen cimawh huh pawl Oxfam-te sai hi a, laibu hi ta leh puansilh hi ta leh ngallang zatnawn lohte kilawm a sak zah uh tawh huhna danin pia thei uh a, nupi a sai pawlte in tuate mah tawmkhat a met dingin zuakkik uh a, a mette pen cimawh huhna in zang uh hi. Mangkang gam paite in a ciah ding ciangun a van puak zawh lohte uh hih sumbukteah pia thei zel uh hi.\nNitak khat Oxford Town Hall-ah “Greater Than Gold” kici Lai Siangtho Sai Kipawlna kipatna tangthu lahna en uh hi. Tua film ah Mary Jone.tangthu leh tapa taimang tangthu zong lak uh a, a lungsim lawng mahmah hi. Mary Jones in Lai Siangtho a deih mahmah hangin a lei zawh loh laitak a lah ciangun a lungsim zo in khitui tak lawh hi. Billy Grahamte in crusade a bawl ciangun a munah a pai thei lote in tua Town Hall panin video tawh en thei ding hi cih zong pulak uh hi.\nc) England-ah Zo Minam Ni:\nKum 1984 Zo Minam Ni amah bekin a room sungah zang hi. Late 61-67 sung a sim zawh ciangin a diary sunga a khum -Thukhenna ni hongnai zo ta, Ka neu laiin lian leng lung nuam ding kisa’ng, Khatvei laiin mawhna sungah ka buala, cih leh I Topa gualzo penpa cih late a sak zawh ciangin Zomi leh Zogam ngaihsunin thungetna a nei hi.\nFebruary 22 in Indian Institute Library kici-ah paiin Zomi leh Zogam tawh kisai laibu leh thute kaikhawm hi. February 25 ni in Westley Memorial Church, Central Oxfordah Peace Conference kici leitungah gal bawl lo a lungmuang taka om ding a thupina thu kikupnaah paiin kilemna deih makaite thuhilhna ngai hi. March 3 ni in Holton Rectoryah a siate in pawlpi sung khangnote kaikhawm in zi neih pasal neih cianga gamtat dan ding, nuntak dan ding thuhilhna pre-marriage class kici neihpih uh a, manpha a sa hi.\nMarch 15 ni pen Publishing Course a sin term khat zawhna ni hi a, Christian Union-ah Michael Green in Pasian tungah i lungsim ap ding, upadi leh suahtakna a kituaka zat siam ding thu leh Late 149 siksanin lungdam puakna leh pahtawina thu gen hi. Nekhawm bawlna zong nei uh a, khat leh khat khut kilen in kinam uh hi. Kikhen ding ciangin khut kilen kikin kikhen uh hi. March 18 ni in Tim leh Pauline in a lawmte gel tawh a inn uah samin bawng khawina leh lo etpih uh hi. Amau nupa in ak leh khuai zong khawi uh hi.\nTimte nupa pen a kitten zawh uh kum nih khawng hi pan napi, tua banga kilungtuak, nasem leh biakna hahkat pen enhuai a sa uh hi. March 23 ni in laivuan zo uh hi. Thawhkik sangkhak (Easter Holidays) hi a, a ompihte amau khua lamah ciah khin uh a, a Rectory uh gamdai diakduak hi. A zing ciangin John Houghton tawh Milton Heynes ah pai uh hi. Tua zan nai 12 ciangin Mikang gam khempeuhah nai khat ciat a manlangin nai kikhinsak ciat uh hi.\nMarch 25 nitak nai 2 ciangin Liverpool leh Everston te Milk Cup final bawlung kituh ding hi a, Kumpi Queen Elizabeth’ nu Queen Mother in kimawl dingte cibai buk ciat a, tua zawh ciangin National Anthem a sak zawh ciangun kimawl kipan uh a, gambuppi kilawp thei mahmah uh hi. Queen Mother pen kum 84 ahih hangin thahat tuak mahmah lai hi. A thai ciangin Asian Book Store laibu sai zing nai 9 pan 12:30 dong John tawh a ngak uh hi. Hih laibu saiah niang leh coffee zong sai khawm pah uh hi. Laibu saiah zong niang leh moh khawng kingah pah leh laibu kikhawng tuam hi, a ci uh hi.\nMarch 29 ni in Scotland ah a pai cianga a thu gen ding pawlkhat kiging khol hi. Nitak nai 2 pawl ciangin a lawm Pauzakhup Teliente nupa kiang London hawh dingin London-Oxford bus mi 50 tuantheihna khatah amah guak tuang hi. Kol lua sa ahih manin a utna peuhpeuhah kisuan kawikawi zawzen hi. Oxford leh London kikal gam pen kilawm a, lo laiah bawng, tuu leh sakol gamta khawm in om hi. Lampi pen mawtaw a langah li a langah li kipelh thei ziahziah dinga kibawl hi a, za peuhmah hi. Nitak nai 3:40 pawlin London Victoria Coach Station tung hi.\nA lawm Telien’ zi Nurse Akim in car tawh na dawn a, tua panin London khuapi sung Parliament, White Hall, Downing Street, Trafalgal Square, St. Paiul’s Cathedral, Press Office, Bank of England cihte lampi a paina gei uah tawnin mu phei kawikawi hi. Tua pan Harringgay Stadiumah paiin amau omna Estherly Road nitak nai 5 pawlin tun pih hi. A lawm Pauzakhup Telien pen DM College, Imphalah sang a kah khawm ngei hi a, aman London a nurse a sem Akim tawh kitengin Londonah inn neiin a om uh hi.\nAmau in Manipur pan London pai peuhpeuh kua mi kua mi ci se lo in a zin do den ahih thu uh a theih ciangin a lawmte nupa thusiamna thupi a sa hi. Londonah mawtawpi leh neu a tam mahmah hangin mite in a horn mek pahpah se lo uh ahih manin gamlum lo in daitakin a om ciat uh pen etteh huai a sa hi. A zing ni in a lawmte nupa tawh leinuai meilengte zuiin sumbuk vak uh a, Speaker’s Corner ah sun an ne uh hi. Tua zawh ciangin Mikang kumpite omna Buckingham Palace ah paiin man peuh kila uh hi. April 1 ni in London Paddington Rail Station dong a zinte in kha in tua panin meileng tawh Oxford ciah kik hi.\nd) Scotland Paina:\nScotland pai ding kilawp in zing sang bang tho pah seisai nong hi. Breakfast zawh ciangin David in Oxford meileng sai dong mawtaw tawh kha hi. A tuanna ding meileng minute khat in lap lo citciata, ahi zongin a zom meilengah tuangsak thei uh hi. Tutna peuhah thu kipulakte zaktheihna ding om hi. Limlang tawh ki-um ahih manin tutna peuh panin khua kimu khin thei hi. Mual sang lua leh ken lua muh ding om lo hi. Khua khempeuhah biakinn khum zum kimu hi. Meleng sung tutna pen siangtho a, India gam vanleng tutna mah bang hi.\nNin pen kipheng paih loin mun tuam khatah mawtaw tawh pai uh hi. Mi tampite in meileng tuan kawm in laisim uh hi. Scotland tun kuan in Shillong pen Scotland of the East a kicih thu ahi zong, Nehru in North east India ki-ukna ding Scotland Pattern of Administration cih thu a gen ngei pen phawk velval hi. Mawtaw hi leh meileng hi leh return ticket kingah pahpah a, tutna ngah lo cih lah om se loh pen India gam tawh a teh ciangin lamdang a sa hi. Ticket collector pen Punjabi pasal khat na hi bilbel hi. Nitak nai 5 ciangin Edinburg tung a, Mrs. Florence Christie in dawn hi. Amah pen Scotland gamah Feed the Mind makai khat hi a, Scotland a taam sung teng a ma makaihna tawh a om ding ahi hi.\nApril 4 zing lamin Glasgow-ah Florence tawh pai pah in Scotish Baptist College leh Baptist Union of Scotland zumpi ah paiin makaite tawh an a nek zawh ciangun CLC a asepna leh North East India Baptist pawlpi leh nasepna tawh kisai holimpih uh hi. Tua panin Kalimpongah sangsia a sem ngei nupi khat in Pullock Park kici ah vakpih a, Burrell Collection kici Art leh Museum etpih hi. Hih innpi pen limlang bekbek tawh ki-um ahih manin inn sung om zong bang loin khawlak vak mah bang hi. Nitak ciangin Kilbride Baptist biakinnah nupi papi pawlkhat tawh kikhawm in thu kam kidotna hun leh thungetna hun zang uh hi. A tawp ciangin papi khat in mawtaw tawh Glasgow pan Edinburgh a tunna dong kha hi. Nitak electric tang ziziah pen muhnop a sa hi.\ne) Fellowship of the Saint Thomas:\nApril 5 ni in Christian Aid zum panin United Society for Christian Literature (USCL) zumah pai hi. Hih laiah Florence in laibu pawlkhat pia hi. Tua panin Church of Scotland zumah Publication Secretary Mr. T.B. Honeyman tawh kiho in sun an ne khawm uh a, laibu saiah paiin manager in hawlpih kawikawi hi. Nitak nai 5:30 ciangin St. Thomas Annual Meeting, Bristol Baptist Church-ah kikhawm hi. Hih pen India gamah tanglaia Pasian thu hong puak masa pen St. Thomas min tama kipawlna hi a, India gam nasepna a lung himawh diak mite kipawlna dan ahi hi. Gauhati University Vice Chancellor leh Union Christian College, Barapani ah Principal a sem ngei Dr. J.H.Taylor leh a zi, Serampore College Principal a sem ngei Dr. Steward cihte tawh zong kimu uh a, nop tuam sa mahmah hi.\nIndia thu mah dong ngeingai uh hi. Kikhopnaah Nepali Christian mittaw khat in Nepali, Hindi leh Mikang pau tawh githa tum kawmin la sa a, lungsim lawng mahmah hi. Amah India gam missionary a hong pai Scottish nupi khat tawh kiteng hi. Nitak nai 7:30 ciangin ama mina kikhopna deuh khat USCL inntekna tawh Anna House kici ah vaihawm uh hi. Florence in India gam Pasian nasepna lim slide show lak hi. Tua zawh ciangin thuhilhna hun pia uh hi. Kikhopnaah Baptist Union of Scotland General Secretary a sem ngeipa khat zong kihel hi. Tua ni pen zing a kipan nitak dong Topa mina a buai ni khat suak a, Pasian a phat hi. A zing ciangin Edinburgh khua mualtung pan gal-et dingin pai uh hi.\nRoyal Palace, Central Library, National Library of Scotland leh Museum ah zong pai uh hi. Mi gamah a pai ciangin ahih theih liai zah in library en hamtang hi. Tua zawh ciangin St. Giles Cathedral (Presbyterian) leh St. Mary’s Cathedral ah pai uh hi. Nitak nai 3 ciangin John Nelson kicite nupa in niangtui dawn pih hi. Nelson pen Assam leh Calcuttaah niangteh huanah Chaplain a sem ngei hi a, Jorhat ETC ah zong sia sem ngei khat ahih manin CBCNEI makai tuamtuamte thei lai a nuam tuam mahmah a sa hi. A man History of Assam by Gait leh Lotha Naga by Hutton kici laibu khat tuak pia hi.\nAmah pen Scotish Secretary, Feed the Mind a sem ngei khat hi a, lai lam a lunglut khat zong ahi hi. April 7 ni pen leitungbupah Tuiphum Papite Thunget ni (Baptist Men’s day of Prayer) hi a, zing nai 8 pan 9 dong Bristol Baptist Church ah papi sawm leh nih khawng in thungen in breakfast ne suak pah uh hi. Sun ciangin Fort Bridge kici tai khat banga sau en in pai uh a, Brahmaputra lei mah bangin mawtaw leh meileng paina ding om tuak hi. A nuai tui tungah speedboat tawh kimawlte muhnop mahmah a sa hi. Nitak ciangin India gam Uttar Pradesh leh Rajasthan gamah missionary a sem numei khat Florencete innah hawh in an nek zawh in Florence in slide tawh Scotland, USA leh India gam mun tuamtuam etpih hi.\nA zing Nipini pen Methiodist Central Hall ah kikhawm in Lai Siangtho Marka 16: 32 – 45 sung a sim zawh ciangin North East India leh pawlpi nasepna thu genna hun ngahsak uh hi. Nekkhawm bawlnaah a sai pawl lakah kihelsak uh hi. Tua biakinn pen golpi khat hi a, anuai lam teng sumbuk dingin a sap sak uh hi. Nitak nai 4:30 in Duncan Baptist biakinnah paiin an a nekpih zawh ciangun British Missionary Society makai khat in interview hi. April 9 breakfast zawh ciangin National Bible Society of Scotlandah paiin zing thungetnaah kihel hi. Innsung a hawlpih zawh ciangun niangtui hawppih uh hi.\nTua panin Castle’s Park Art Gallery leh Theological Collegeah paiin a library uh a en hi. A inn maiah Scotland gam Reformer makai John Knox lim kisuang hi. SPCK Bookshop leh Peace and Justice Resource Centreah zong pai uh hi. Tu munah khat leh khat kilemna, kihotheihna a kulna thu vive lai suang uh hi. “War” sangin “Water” kisam zaw hi cih zong suang uh hi. Tua pan restaurant khatah paiin an a nek zawh uh ciangin meileng phualah kha uh a, nitak nai 2 pawl in Oxford lam zuanin a ciah hi. Scotland gamah a om sung teng biakna lam leh thu tuamtuam tawh kisai hun manpha takin zang hi’ng ci in kingaihsun a, Topa a phat hi.\nf) Henderson’ Inn Hawhna:\nSerampore College a kah lai peka kipan lai a khak ngei zel Tiddim Chin: A Descriptive of Two Texts kici laibu gelhnu Professor E.J.A. Herderson’ inn London ah April 10, 1984 in hawh hi. Oxford pan meileng tawh pai a, Paddingtonah Henderson in na dawn hi. A zing ciangin a sepna School of Oriental and African Studies (SOAS) ah hawhpih pah a, Burmese Lecturer ahi Anna Allott tawh an a nekpih zawh ciangin Library Card bawlsak uh a, a laisim nop pawlkhata sim thei pah hi.\nA zing ciangin SOAS mahah pai kikin a thu deih pawlkhat a tei khiasak hi. April 13 ni in BMS zum, Gloucester Place ah hawh uh a, Associate General Secretary Rev. Mc Neil in nitak an nekpih hi. Mikang gam Tuiphum Pawlpite Missionary zumpi pen eilamte theihna ding panin Mizogamah Baptist Missionary hong sawlkhiatna zum ahih manin muhnop diak hi leh kilawm a sa hi. Henderson in The Lushei Kuki Clans by Shakespeare leh Report on Bible Translation on North East India by Marrison laibute pia hi.\nApril 15 Nisuh Nipi hi a, Indian YMCA ah paiin Rev. Raltawnga kiangah hawh a, tua ah busih deihtakin a nek zawh uh ciangin Dr. John Stott thuhilh ngai nuamin All Souls, Langham Place ah a kikhawm uh hi. Raltawnga pen Mizoram Baptist makai hi a, Birhminghamah Communication Studies ah tawlkhat a kah pak hi. A zing ciangin Baptist Union of Great Britain & Ireland zumah vakin Secretary Bernard Green tawh kiho uh hi. Tua panin SOAS ah paikik in Zomi tawh kisai a laibu a deih tampi ngah ahih manin lungdam mahmah hi.\ng) Britisth and Foreign Bible Society:\nApril 17 ni in British and Foreign Bible Society (BFBS) ah paiin Tedim Lai Siangtho teina tangthu a sim a, nitak in All Souls mahah kikhawm kik hi. Tua nitak pen New Comers kikhoppihna hi a, hun nuamtakin zangin nai 10 ciangin inn tung kik pan hi. A zing ciangin BFBS mahah paikik in research ahih kik hi. Tua ni in 1974 kuma Rajpurah Lai Siangtho teizia sina a pai laia Bangkok pana pai Tedim Lai Siangtho teina a sai Dr. Clark te nupa tawh an neknaah kimu uh hi. BFBS Translations Manager Mrs. Gwen Anderson leh Archivist Ms. Kathleen Cann in nakpi in huh ahih manin a thu deih teng a kaikhawm thei hi.\nLungdam mahmah ahih manin amah zong khatvei bek zinnu an nekpih ning ci in nitak nai 7:30 in Chinese Restaurant khatah an a nekpih hi. An nek kawmin thukizakna a bawl nop thu a gen ciangin Zo Aw ci le teh na ci hi. Tua nitak in G.H. Luce in a bawl Common Form in Burma Chin Languages ci a 1954 kuma Chin Hills Linguistic Tour (December 1954) University Project a sep lai uha a kaih khop Zopau tawh kisai thute a vel hi. Hih pen Zogmah lakkhiata laibu a bawl dingin kisam a sa hi.\nh) British Museum and Library:\nApril 19 ni in Bristish Museum and Libraryah pai in Zogam leh Zomi tawh kisai laibu leh thu tampi a ngah manin Pasian huhna hi ci in lungdam a ko hi. Nai 4 ciangin a zinah ciah in nai 7 ciangin a lawm Pauzakhup Teliente kiangah giak dingin a pai hi. A zing April 20 ni pen Jesu Sih Ni hi a, sunin a zinte tawh London khua sung mun tuamtuamah a vak uh hi. Nitak nai 8:31 laitakin Dr. Billy Graham in “I know I am going to Heaven” cih thu a gen TV ah en uh a, Pasian nasep a kipat tunga kipan tu a Mission England Crusade leh upna tawh kisai thu tampi mite dotna zong a dawng hi.\nJesu hong paikikna ding leh leitung bei ding thu tawh kisai zong a gen hi. A zing ciangin Manipur kumpi Law Secretary Tomba Singh zong Teliente innah hawh a, Mikang gamah buh duh zah kine ngei lo ahih manin tua ni in ngasa, voksa leh buhsih deihzah a nek zawh ciangun a li un park khawngah vakin Manipur gam lam thu vive a holim uh hi. April 22 pen Thawhkik Nipi hi a, nitak lamin Oxford lamah bus tawh ciah hi. A omna a tun ciangin Easter Holidays sunga a hawh a ciahna leh thupha a ngahte hangin Topa tungah lungdam a ko hi.\nApril 24 pan 29 dong sang kah kik nai vet lo uh ahih manin hun a ngahna bangin Bodleian Library-ah nisim phialin pai in Zogam leh Zomi lai leh pau tawh kisai laibute a zong khia hi. May 9 ni in Argos sumbukah paiin siktawlaikhetna leh van pawlkhat a lei hi. Laikhetna hoih pen a deihna a sawt zawh banah Mikang gamah a lei theih zenzen pen nuam mahmah hi. May 14 nitakin gamdang pana paite kikhoppihna St. Ebbs Biakinnah International Evening ci in kikhopna om a, Mr. Vinay Menon in thu hilh in hun nuam leh manpha takin a zang uh hi.\ni) Billy Graham Crusade, Bristol:\nMay 16, 1984 nitakin Bristol Stadiumah Mission England siim dingin bus khat tawh mi 50 pai uh hi. Nai nga a ding pen nai sagih in tung uh a, England gam mun tuamtuam gamla pipi pan a pai bus 350 val tak pha hi. Billy Graham in a din zawh ciangin thungen masa hi. Guah thuaka pai mipite haksatna thu a gen zawh ciangin England a paima diakin US ah zato a lupna, England a tunzawh teh zatoah a ki-atsakna gen masa hi. Amah a cidam pha lo khua lah dam lua ahih ciangin tuilum bawm pua kawm leh lukhu lum khu kawm lianga thu hilh ahihna thu zong gen masa hi. John 3 sunga Nikodemas tangthu siksanin suahkikna thu gen hi.\nMi tampi tak Topa tungah ki-ap hi. Nai 9:30 pawlin ciah in nai 12 teh Holton tung kik pan uh hi. May 18 leh 19 nitakin Billy Graham crusade mah Oxford Town Hall-ah kilak kika, mi tampi mah tawh ngai uh hi. May 23 nitakin a sangkahna inn uah World Development Movementte in hun zang uh a, a khangto gamte in a khangto nai lo gamte panpih loin zawngsak zawsop ahihna thu a lim gen uh hi. A zing nitak ciangin Gloucester-ah Diocese Missionary Council kumcin kikhopnaah pai uh a, Bishop of Singapore a sem Dr. Chin in hun zang hi.\nMay 26 ni in Ashmolian Museum, Oxford en in, May 31 pen Ascension Day hi a, a college uah Christian Union in hun bawl uh hi. Amah zong North East India gam Pasian nasepna gensak uh a, nekkhawm bawlna zong omsak pah uh hi. Nitak lamin Bodleian Library ah paiin Customary Law of the Chin Tribe, 1888 leh Chin Hills Regulation 1896 xerox copy bawlsak hi. June 7 sun nai 12:30 pan 1:30 sungin Literature Nobel Prize a ngah William Golding in ama min a gelhna laibu a lei nuam peuh in lei theih hun ding ci a akigenna Blackwell Bookshop-ah pai hi.\nMite in Nobel Prize a ngah mel mu nuam leh a laibu lei nuam bekbek in kigual deudau hi. Aman zong $ 2.95 tawh A Moving Target cih ama laibu mintuanna lei in maan zong kilakpih hi. June 10 ni in Holton Rectory a om teng a sia uh John leh Jane in picnic dingin vakpih uh a, nitak nai 8 pawlin ciahkik pan uh hi. A zing ciangin Bodleian Libraryah a paikik leh kangmei patau ko “Fire Alarm” ging ngeingai a, tawlkhat inn pua lamah a taikhia uh hi. Meikang a om taktak hi loin a set a hoih hiam, kang takpi leh mite bang a ci hiam cih theih na’nga a sinna uh hi cih a theih zawh uh ciangin lai sim dingin a tum kik damdam uh hi.\nJune 12 ni a vakna pan inn a tun ciangin a zi nai khat a leisakna ding ci in $13.00 a sabuai tungah na kikoihsaka, a nuam mahmah hi. A thai ciangin Tuiphum Pawlpi sang Regent’s Park Collegeah paiin Principal tawh man kizaih uh hi. A zing nitak lam ciangin Woodfarm UPC khangnote in kimawl dingin zawn zenzen uh a, a lawm Phoebe tawh paiin bawlung peuh a kimawl uh leh a lung zuan uh noptuam a sa uh hi. Phoebe’pa pen UPC Pastor hi a, tua hanga thei ahi uh hi. Kikhen kuanta ci hi ding uh hiam a omna uh Rectoryah June 18 nitakin Barbecue (babikhiu) ci in tuu khat hang minin moh tawh, theitui peuh tawh mehin a lam nuam lamin a ne khawm ngeingai uh hi.\nSa pen temta tawh duhna lailai at tawmtawm in a ne uh hi. June 20 ni in ciahma in khatvei beek Oxfarm zumpiah kihawh lai leh ci in pai a, Sheena Grasett kici khatin coffee suah in Manipur leh North East India sung a sepna uh genpih hi. June 25 ni in Bodleian Library pai in the Living Races laibu leh Imperial Gazetteer panin Zomi tawh kisai thu pawlkhat teikhia hi. Tua ni in Serampore College-a a siapa Rev. Skirrow tawh lamet lohpi in an neknaah kimu uh a, a zing ciangin amau omna Chelmsford-ah hawh dingin zawn hi.\nj) British Missionary Society (BMS):\nJune 26 ni in Chelmford a hawh dingin Oxford pan London BMS zumah Rev. Skirrow’ zi Edna Skirrow tawh kituah uh hi. BMS Library ah tawlpi khat sung lai a sim zawh ciangin meileng tawh Chelmford tung uh hi. Rev. Skirrowte innkuan pen Bangladesh ah BMS Missionary sawtpi a sep zawh ciangun Serampore Collegeah sem uh a, amau innkuan in a noptuampih mahmah uh leh amau a it mahmah innkuan khat ahi uh hi. Zan khat amau innah giakin thu tuamtuam peuh holim in a zing ciangin a ciah hi.\nTua a ciah nitak mah in Queen’s Park Rangers Stadium, London ah Brazil mi Pasian mizat minthang Rev. Luis Palao in crusade hun zanga, tuaah a paisuak hi. Mi tampi Topa tungah ki-ap hi. June 28 ni in Bodleian Library leh Museum of History of Scienceah a pai zawh ciangin Regent’s Park College Library ah Missionary Herald lui sungah “From Darkness to Noonday in Lushai Land” leh “The Lushai now have all the Bible” cih thute a sim hi. July 1 pen Wessexah Pasian thu a puak masa penpa Birinus phawk tawntung ni hi.\nA.D. 634 kumin tua gamah Pasian thu na hilh zo hi. Tua hi in Pilgrimage ci in Dorcester ah pai uh hi. Holton pan bus khat tawh paiin mualtung khatah sun an ne uh hi. Tuaah thu a nget zawh uh ciangin siunglamteh pua khatin makaih a, tua panin khe tawh tai 12 phial, tanglaia Birinus in a tot ngeinasa lampi teng zuiin, lo lai peuh, mawtaw lampi leh mun tuamtuam a zui ngeingai uh hi. Nitak lam nai li ciangin Dorcester tung uh a, nai 7:30 ciangin biak kikhop kipan a, Canon Bryan Green in hun zang hi.\nSalvation Army in la tawh makaih uh hi. Kikhawm khempeuh mi 500 khawng pha uh hi. Kikhop zawh ciangin bus tawh a ciah uh leh kuan lam bang loin inn tungpah uh hi. July 6 ni in class a neih nawn loh uh hangin libraryah pai in lai a sim hi. Tua laitakin Zolai khantohna ding thukizakna khat bawl ding a ngaihsut ciangin Tedim pau kizatna khua khempeuh, tua khuateah sang leh laito a om hiam cih India leh Kawlgam limtaka kan masak ding hi, a ci hi. Tua banah Zolai Summer Institute bawl ding in, letmat zong piak ding, thukizakna hawm ding, agent zong mun tuamtuamah seh ding, cih a ngaihsun hi.\nJuly 7 sun nai 2:30 panin Holton Rectoryah Garden Fete om a, nitak nai 8 pan 12 dong Garden party ci in tuu pum han min khat a gai uh hi. A zing Nipini pen College-a a Pastorpa uh Rev. Ron in amau biakinn United Reformed Churchah hun zang dingin Phoebe tawh sam hi. Kikhop zawh ciangin amau innah an ne uh hi. Rev. Ron pen United Reformed Church Pastor hi a, a zi pen Lutheran Pawlpi Pastor hi in thupi a sa hi. July 9 ni in a sang kahna vai uh a sai Canon John Houghton leh George R.Lunn, SPCK te Oxford Polyah paiin College Canteenah Phoebe tawh an nekpih hi.\nA ciahna ding uh vanleng letmat leh a sum zat tawm ding uh pia hi. Publishing Course tawh kisai laivuan July 12 ni in a zo uh hi. Nitak lamin Publishing Head of Department ahi Keith Vaughan mangpha khak dingin pai ahih manin khe tawh a ciah hi. Holton a tun dek kuan ciangin mi khatin a mawtawah tuangsak hi. A zing ciangin Henderson in a inn a hawh kik dingin zawn a, Oxford pan bus tawh London a zuan hi. Londonah Scripture Gift Mission zumah paiin, Secretary tawh kiho in maan peuh a kilak zawh ciangin Museum of Mankind, Burlington Gardenah pai hi. Tua panin leisung meileng tawh Henderson omna a tung hi.\nNitak ciangin Henderson in a bawl Tiddim Chin kici bu khat pia a, tua bu tawh amah man a zaih hi. Amah zong TV roomah a laibu pawlkhat tawi kawmin man a kizaihsak hi. A zingsang ciangin Prof. G.H.Luce tangthu sim hi. Luce’ zi Daw Tee Tee in Rangoon University kiangah “Home for Waifs and Strays” cih khat a bawl ngei hi. Luce pen 1956 kumin President, Burma Research Society ahi hi. Chin Hills Linguistic Tour (December 1954) University Project thu a kipan lai leh pau leh thu tuamtuam limtakin kikum thei uh a, nitak lamin Oxford zuanin a ciah kik hi.\nJuly 16 nitak lam nai nih pawl ciangin Oxford pan inn lam ciah dingin ding khia a, a Sen lawm Steven Tam in anaunu tawh Glouster Green Coach Station dong kha hi. Mi gamah tua banga hehpiha a kha thei Sente pen a pakta mahmah hi. Nai 4 ciangin Heathrow vanleng tualpi a tung hi. Tua ah a kiciamsa bangun John Collyer in dawn a, nai 6 pawlin ama omna Twickenham mun tunpih in a tun na ding John Houghton in a sehna Jannet Briante nupa kiang a tung hi.\nA zing July 17 ni in a sangkahna a saipi WACC zumpi, 122 King’s Roadah pai masa phot in Miss Ann Shakespeare, Dr. Michael Traber, leh Mr. Raymond-te tawh kimu in WACC zumpi a hawlpih zawh uh ciangin an a ne uh hi. Tua panin Bible Reading Fellowship, St. Michaelah paiin Mr. Henry Turner, Membership Secretary tawh kimu uh hi. Nitak nai 5 pawlin Twickenham tungkik hi. Nitak ciangin Mikang gam a paina, a sangkah ding leh apaina ding teng khempeuh cidamin hih thei a, sep ding teng sem thei ahih manin a kem Topa tungah lungdam thu puakin a lupma in ki-apna hun a zang hi.\nEngland Pan Inn Ciahna:\nJuly 18 zingsang nai 5:30 in tho in nai 6 ciangin Brian tawh niang hawpin thu a ngen uh hi. Vanlengtualah a kha ding John Collyer zong tung pah a, nai 7 ciangin a ding khia uh hi. Heathrow International Airport car parking ah car tam lua ahih manin sawtpi tak mah zawh ciangin mawtaw a koih thei pan uh hi. Ticket checking, VAT, Security checks teng tawh van gik sim tawh sawtpi a buai khit ciangin nai 8 in Pan Am Flight 120 ah lut hi. Nai 8:55 lianin ku ngeingai in tai khia a, 9:15 ciangin breakfast, orange juice, coffee leh nek theih tuamtuam pia hi.\nNai 10 ciangin Frankfurt tung uh hi. Meditteranian Sea tungah pi tul sawmnih leh thum a sangin leng uh hi. Nai 12:10 ciangin Frankfurt pan lengkhia kikin July 19 zing nai 1 pawlin Delhi Palam Airport tung hi. Tua munah Pa Thang Sian Mung in mu pah in, ama huhna tawh hih ding teng a man ciangin nai 2 pawlin amau inn tung in tuaah Sia Lian Za Go, Dr. Thang Khan Piang leh Rev. M. Hau Za Liante in na dawn uh hi. A zing khuavak ciangin Sia Lian Za Gote innah paiin an a nek zawh ciangin Bible House ah pai khawm uh hi. Tua panin Manipur M.P. a hi N. Gouzagin leh V. Dongzathang, IRS te inn khawngah a vak kawikawi uh hi.\nJuly 20 ni zing lamin a van gik sim mahmah tawh vanleng tualah pai hi. Thang Sian Mung mah in a buaipih ciangin sum liau behlap zong om tuan loin ding khia thei hi. Ama kivak lohnate khempeuh ah zong a huh thei ding Topa in ama vangliatna tawh mi hong pia kawikawi hi ci in ama adingin Topa pen hoih takpi mah hi, ci in Amin a phat hi. Sun nai 12 ciangin Guwahati vanleng tualah a zi leh a tate in na dawn uh a, inn lum cidamin a tung hi. Rev. Khup Za Go Tangthu (A Biography of Rev. Khup Za Go) A kaikhawm: Tg. Neng Ngaih Lian\nPrevious: Zo vontawite laitual lenna Swe-tui vangkhua – 1\nNext: Human Rights i cihcih (UDHR of the UNO) bang hangin thupi hiam?\nMalaysia, Sungai Buloh ah pasal khat mihon in vuagawp in tuisa buak


url: =Vang Ngaihno Tawh Kawlgam Nuam Ah – 1 ~ Hau Za Cin :: ZOMI DAILY\nposted on 17 August 2010 at 9:49 am Lomkholna: Article, Hauzacin\nVang Ngaihno Tawh Kawlgam Nuam Ah – 1\nVang ngaihno khut len kawm in leitung kimvial a ka zinpih ka American Tourister suitcase tawh Zangkong vanlengtual ka tuk suk deda leh Zangkong khuapi lut phei na ding ah, “Welcome to Yangon” na kici pah a, a langlam ka et leh “Welcome to Myanmar, The Golden Land” cih na kisuang hi. Vanlengtual lah Ronald Reagan International Airport, Washington DC zahin na siangtho kilkel ahih manin kei zong ka kiim ka kianga vak hialhial mikang khualzinte bangin nuam kasa hiaihiai pah hi.\n1. Pagoda tam: Lamdang ka sak khat pen vanlentung pan zong kimu pah, khuapi sung lut leng zong kimu sem, khuadak tam leng kitam muh semsem – pagoda. Kawlte pen a tamzaw Buddhist hi a, kawlgam zong ‘the land of pagoda – Burma’ kici mah hi. Mun khempeuh ah kham tawh kizut pagoda kimu a, Buddhist siampi zong kimu kawikawi hi.\n2. Sai kang en: ‘The land of white elephant – Siam’ kici hi napi Kawlgam ah Sai kang ka va mu kha hi. Siam (Thailand) pen Sai kang omna gam ciin a kiciamteh hi a, Kawlgam ah Sai kang om cih kiza ngeilo hi. Ahi zongin Zangkong khuapi laizang ah Sai kang khat kikhawi a, a nu (female) hi in, ta khat neita a, a pi suakta cihna hi. Rakhine gam pan kum 2002 kuma kila hi a, gamsung kimkot hawlpih in vanleng tawh kipua kawikawi zo kici hi. Maan zaih kiphallo a, kamphatna a deihte in tua mun ah va bia uh, ann va pia uh kici hi. Kumpi in, “Hih Sai kang om hangin gamsungah kilemna om ding, nek leh dawn kicing ding, sum leh pai kihau ding, hamphatna hong pia ding hi,” ci uh hi, kici hi. Et taak veve thong.\n3. Ngapik lim lua: Kawlgam sungah a kine ngapikte pen gampua ah hong kizuak ngapik tawh kibang vetlo in na lim mahmah mawk hi. Nidang India lam khawngah hong kizuakte pen uih cihtak uih, vom dia dua, kihhuai phial ahih manin ngapik ka ne nuam kei a, a nete zong lamdang kasa hi. Ahi zongin amau nek leh hong kizuak ngeite kibang vetlo a, ‘ba i theem’ a cihte uh na hi bilbel hi. Laphettoh zong Tonsim omlai ka nekte uh sang Singapore omlai ka nekte uh limzaw pekpek hi. Kawlgam ah zong a lim penpente kimu leuleu hi. Nidang, tun zong hilai in um ing, Aizawl te in ‘Shillong bawngsa lim’ ciin bawngsa ciatciat a tam man zaw in a leinop uh tawh kibang hi.\n4. Zomi hizah pha maw?: Kawlpi ka tun ciang ka vakna peuh Zomi, lam gei khempeuh inn min en leng Zomi min kisuang, ‘Zomi hihzah om hitazen maw’ ka ci a, ka inntek pah hi. Ka suah ka khan Zomi hih zah ka mu ngei kei hi. Nidangin saklam pan khualzinte in, No mizogam ah Zomi om maw? Hong cih ciangin na’ kasa pian a, ei tam kisak simsim laia ‘om maw’ hong cih pen tawm hongsa pian cihna ahih manin hong tawm muh si e ka ci hi. Ahi zongin amau hong kipatna tawh tuat lehang ahi lua ding na hi mawk hi. Zomi hong bawl Pasian min ka lungsim in ka phawk velval hi.\n5. Siangtho sitset: Nung kum lamin India pan siate khat khualzinna thu a gelhna ah, “Zangkong khuasung siangtho mahmah hi,” acih pen lamdang sa, a taktak in ci leng umlah sim, a kamsiam a hizaw kha tam ci nuam sim hi ing. Ahizongin keima mit mahmah tawh ka va muh ciang ‘siangtho takpi’ a, lamdang kasakna double (kibehlap) hi. ‘Air con Taxi’ a cih zong lamdang kasak sim leh US, Singapore khawng mah bangin car sungah Air Con om na zang vial uh hi. India khuapi Delhi zin sangin Kawlgam khuapi Zangkong zin pen a nuamzaw na himawk hi.\n6. Nitumna lam ‘Saklam’ ci uh: Kawlgam pan India hong zinsuk peuhmah in a paina lam uh nitumna lam hita mah leh ‘saklam’ ci den uh hi. Geography theilo na hi uh hiam? cihnop huai phial hi. Ahi zongin Kawlzang ah teng lehang India lam zin ding pen mualtungah kahtoh kul, a niam pan a sangzaw ah kahtoh kisam ahih manin ‘saklam’ cih pen a olno cik ding himah hi. Khuadak leng zong taikua khen lam pen mualtung vive himawk a, kahtoh ding kihtakhuai sim hi. Tua hi a, nitumna lam hong zinsuk uh ciang ‘saklam’ a cih uh leh zong amau tenna zanggam pan mualtung kahto ahih manuh hi ciin theisiam ni. ‘Khua nuam icih peuhmah a sangna lam ah om hi’ kici a, mualtung khua pen zanggam khua sangin nuamzaw den hi. Tua manin Zomi tampi tenna khua pen mualtung ahi hi.\nAw ka tenna vangkhua mualdawn Zolenmui kai,\nNun a nuam lunta vangkhua ka ngai tuanlo,\nZomi in kei ka piang, Zomi bang ka nungta,\nZomi bangin tu in la ka sa.\n7. An lim peuhmah: Gam khangto leh anlim neta kei phak ngeina gam pawlkhat – Sen, Singapore, Hong Kong, US, Japan khawng mah bangin nek leh dawn kicinga, mehteh mehgah ban ah singgah theipuam leh dawn ding tuivot tuamtuam lim mahmah hi. India omlai masala spicy food leh niangtui sa mahmah tawh lungkim mahmah hun khawng kingai ngaungau khollo hi. Tua hunte tawh teh in kawlgam pen nek leh dawn ah a kiningcing mahmah, a nuamsa mahmah uh himawk hi. Sensai lah tam, Kalasai lah om, Kawlsai lah thupisem.\nZo-ann mah limpen sa ing icih bel a limzaw dang itam nek nailoh man hikha thei ding hi. Zo-ann mah cidamhuai pen sa ing ci leng bel umzawta ing; Zohuan bel tuiso sungah mehteh mehgah kikhahsuk ziau in – sathau, ci, cikhum kihelse lo; a thuk, a uih, a hiing cih lah kihel selo ahih manin siangtho, cidamhuai penpen bek hi.\nCidam na ut leh Zo-ann tam nek inla, anlim na duh leh namdang ann zong ciam in.\nPrevious: Kimpu leh Kimpi – 16 ~ Hau Za Cin\nNext: Kimpu leh Kimpi – 17 ~ Hau Za Cin\nZomite kithu tuah loh dan ~ Tual Khan Suan\nKawlgam ah 2017 January khakhatsung bekbek in Rape Case 100 val om\nKa mipih Zomi khempeuh tungah hopihna lai ~ Rev. Dr. Thang Cin Lian


url: =Korea Gam le Mi te: Zomi khat ii muhna pan (8) ~ Cope Suan Pau :: ZOMI DAILY\nChuseok 추석 Anlak Pawi le Zomi te’ Khuado Pawi\nTutung Korea Khamtung mi te’ tuktun’ anlak pawi thu nung in ih gen khin zo hi. Tu in Zomi Khamtung mi te’ Khuado in hong zom leu leu hi. Zogam Khamtung bek hi nawn lo-in, leitung mun tuam tuam ah khuado ding ih ki sak keei lai tak ahi hi. Korea te’ anlak pawi le Zomi te’ khuado pawi [pawi cih pen Kawlkam pen Zomi te in zong ih zangh hi. Ei Zomi te zong Tibeto-Burmese mi mah ki hi a, Kawl pau tawh kibang, kinai kammal tampi ih nei hi] pen kibang in ka ngaihsun hi. Bang hang hiam cih le Korea te’ Chuseok pen Korea ngeina animism sung a Shamanism ngeina pan kipan a, Zomi te’ Khuado zongh animism Zo ngeina sung mah pan hong kipan khia ahi hi. A nih mah un dawi thoihna ahih kei le dawi biakna tawh kisai hi.\nTu hun ciang in dawi thoih nawn lo uh a, Christian biakna sungah Pasian phatna in kizangh ta hi. Korea te in nidang in a pu te uh kha bia in thupha dawh uh a Ancestor worship ki ci hi. Tu in Protestant sungah tua ngeina pen zat ding kham uh a, Catholic sung ah kham lo uh hi. Chuseok le Kumthak hun sungin mi khempeuh a khua uh ciah a, pu pa te’ han ah pai in an nek pawi nei uh hi. Korea te in Catholic te pen Christian in sim khol lo lel uh a, Catholic te in zongh Christian ka hi uh ci ngam pha lo mawk uh hi.\nZomi te in ahih le ancestor worship tatak bel nei lo dan ahi hi. Dawi siampi te in dawi thoih niloh ahi hi. Anlak hun ciang in khua do ci in khua sung a dawi le kau pan kipan ahoih lo khem peuh do uh ahihman un Khuado ci uh hi. Zomi te Christianity ah a convert tak uh ciang in a sangmang to te’n Khuado pan kipan ngeina sung a zu neak sa neak le lamna lasakna ngeina hoih khempeuh pen gal aih sa aih te tawh kibang in phiat [Kawlkam] sak gawp khin mawk uh a, Zomi Christian te in a ngeina uh bang mah thei nawn tatak lo uh hi. Ngeina sung ah Christianity khang lo zaw a, ABM te American ngeina dan le RCM te French le Italian te dan pian khat in a ngeina culture uh kilaih uh hi.\nKorea mi te ahih uh le a lifestyle uh pen Westernized mah mah ahi ta zongh in Christianity sungah a mau’ culture le tradition tampi keem cing uh hi. Confucius lifestyle pen Sen te sang in lim zuih zaw uh a, tu hun in neo- Confucianism pen tu hun Christianity sung ah 100% phial zangh cih ding ahi hi. Gentehna in, Pawlpi sungah pastor pen kumpi hi lian a, a ma thu thu hi pah hi. Elder te’n pastor nasep deihtak panpih uh a, deacon le deconness te pen panmun len sawl tangzang ahi hi.\nPastor pa/nu ngaihsutna le vaihawmna bang bang nial lo in thalawpna tawh seppih in ma pang uh hi. American te’ “ladies first” ngeina khawng zui vet lo lel uh hi. Family based mah mah uh a, innkuan pen thupi sak mah mah uh hi. Biakinn sung khawng ah a innkuan, a innkuan in tu khawm uh a, biakinn sun an nek ciang zong a mau innkuan teng mah tu in ne khawm lel uh hi.\nZomi te’n tu hun ciang, Khuado pen Zo ngeina sung pawi khat in zat kipan kik uh a, Christian suak kum 100 le Laipian kum 100 [Laipian biakna ahi lo] cing ta ahi hi. Laipian Zolai le Laipian biakna zongh kum 100 mah cing khin hi. Tu ni in Zomi sungah Laipian biakna mi mal bang zah a om lai mah tam maw? Zomi te’n Zolai pian kum 100 cin’ pawi Tulza khua ah bawl khin zo a, Tedim ah zongh bawl lai ding ci le’ng; Zolai Ni ih nei hiam? Khuado ni e, ih nei hiam? Korea mi te in Anlak khuado ni pen lunar kha 8 kha lik ni zan in pawi bawl uh a, Korea lai ni Hangul Nal pen Solar kha 10 ni 9 ni ta in bawl uh hi. Ni pi kal sung mun khempeuh ah lan [gam dial] khai zihziah uh a, minam laimal pianna muak na in nei uh hi.\nKorea te’ Lai ni Hangul Nal pen 1446 kum a Sejong the Great kumpi pa bawl Korean lai mal le mal gawm pian ni ahi hi. Korea lunar kha 9 kha sung hi a, Solar Gregory calendar ah October ni 9 ni in ciangtan uh hi. North lam te in bel, January 15 ni in ciangtan uh hi. Zomi te’n ih Laipian Ni bang ni ih ciang tan diam?\nKorean lai ni thu a detailed zaw in zom lai ni… Zolai ni le Khuado ni muakna in, [aban zom lai ding…] Cope Suan Pau\nPrevious: I pau leh i lai ~ M. Nguldoukhup\nNext: CCleaner ~ Na Computer siansuah in


url: =Pentecost Nipi – 2021 ~ T. Sawmlian :: ZOMI DAILY\nposted on 27 May 2021 at 7:48 am Lomkholna: Article, Biakna, Sawmlian\nLeitung leh a sung a om nate kilamdangzelin, i theih ngei nailoh leh i lametloh na tampi-in i nuntakna hong sukha hi. I muh leh i zakte zong a hoih leh lungdamhuai lam sangin a hoih lo gal-le-sa, kithah-kimat thute leh haksat-buaina lam thute tamzaw hi. Pasian theihpihlohin bangmah piang lo ahih manin, i muh leh zakte pen Pasian lamah picinna ding, ama muanhuaina i muhna ding leh amah tawh kinaina dingin zatsiam ding thupi hi. Nidang bangin biakinn ah biakpiakna i neihtheihloh hangin, i omna ciat pan amah phat-in, bia thei lai i hih manin mi hamphate i hi uh hi.\nPasian in Israelte tungah pawi zat ding bangzah hiam na pia a, tuate laka khat pen Nipikalte pawi (Shavuot) ahkl Anpal/anlak pawi (Siam. 23:16-17; Gam. 28:26) kici hi. Tua ni pen Paisan pawi zawh pana simtoh a ni sawmngana, tuhun ciangin i theihsiam zawkna dingin Jesu thawhkikni pana sim a nipi kal sagih simtoh khit lian a ni sawmngana hi-in, Grik pau a ‘pentecostos’ pana hong pai, ‘ni sawmngana’ cihna ahi hi. Pawi thupi mahmah khat ahih manin hih pawi zang dingin leitung mun tuamtuam panin Judah mite Jerusalem ah kikhawm zel uh hi.\nPentecost ni pen ‘pawlpi kiphuh ni’ ahi hi. Jesu in vantungah a kahtoh ding ciangin a nungzuite kiangah Jerusalem nusia lo ding leh, tua laiah Pa in a ciamsa ‘letsong’ ngak dingin vaikhak hi. Jesu in a vaikhakna mah bangin, nungzuite in Jerusalem ah ‘letsong’ ngak uh a, Jesu thawhkik zawh a ni sawmngana, Pentecost ni, Nipi ni in leitung mun tuamtuam pana mi tampi pawi zang a paikhawmte a om laitakun letsong – Kha Siangtho hong tung a, Jesu in, ‘Hih suangpi tungah ka pawlpi ka phut ding a…’ a cih pen hih hun pan kipan hi. Tua pawlpi pen Kha Siangtho makaihna tawh kipan to-in, tuni dong ciang kalsuan toto hi.\nThuciam Lui lam i et ciangin Kha Siangtho nasepna tamveipi kimu a, ‘TOPA Kha’ kici hi. Pasian pen hihna/dinmun bang lel a ngaihsun ‘modalist’ kicite ahkl Sibelius updan a pompihte ngaihsutna – Thuciam Lui pen Pa banga Pasian a kilakna, Thuciam Thak pen Tapa Jesu banga Pasian hong kilakna, Pawlpi hun pen Kha Siangtho banga Pasian hong kilakna a cih pen dik het lo hi. Thuciam Lui hunah Pa leh Tapa mah mun tampi ah kimu a (a kicianzaw in hun dang khat ah en ni), Kha Siangtho zong Kha ahihna mah bangin kilak a, nasem ahi cih i mu thei hi.\nThuciam Lui hunah Pasian in na thupi bang hiam sepnop a neih ciangin ama mi pawlkhat tungah (sungah hi loin) Kha na pia/tungsak a, khatvei sanga tamzaw a piak zong omin, Pasian in lakkik thei, cih zong i thei hi. Othniel (Thkn. 3:10), Gideon (Thkn. 6:34), Jephthah (Thkn. 11:29), David (1 Sam 16:13), etc. tungah kipia a, Samson (Thkn. 13:25:14:9; 15:14; 16:20) leh Saul (1 Sam. 10:10; 11:6; 16:14; 19:20-24) tung bangah tamveipi Kha tung/kipia hi.\nPawlpi hong kiphuh masiah, a tunga i gen bangin Kha Siangtho pen mi ‘pawlkhat’ tungah na tuam khat Pasian in a sepnop ciangin kipia hi (Gtna. Mari leh Elizabeth – Luka 1:34-42). Ahi zongin hun nunung ciangin mi khempeuh tungah a tun ding thu Joel in na genkhol a (2:28-29), Jesu in bel ama nungzuite kiangah amaute a huh/thukuppih ding ahihna thu na gen hi (Johan 14:26; 15:26; 16:7ff; Sawl. 1:4-5). I gensa bangin, Kha Siangtho piak ding pen Pentecost ni in hong tung a, a zuau ngei lo Pasian kamciam leh Jesu gennate hong taksuak hi.\nKha Siangtho tawh kisai-in ngaihsutna kibang lo hi. Pawlkhat in na thupi sep theihna ding a vaang (power) ciang bekin ngaihsun uh a, pawlkhat in mimal (person) ahihna sang loin, pawlkhat in mi zawh theihna (influence) dan beka a tuat bang zong om hi. Mimal (person) i cih ciangin theihna/pilna (intellect/knowledge), lungsim-ngaihsutna (feelings/emotions) leh deihtel theihna (will) tawh kiteh a, tua teng pen Kha Siangtho in nei khin hi. 1 Kor. 2:10-11 sungah Kha ii theihna/pilna thu kimu a, dahsak theih ahihna Efe.4:30 ah kimu a, deihtel theihna a neihna zong 1 Kor. 12:11 sungah, “ama deih bangin” cih leh Sawltak 16:7 ah Khristiante a sep ding uah lamlak ahihna thu pan kimu hi.\nKhem sawm theih hi a (Sawl. 5:3), do/langpan theih hi a (Sawl. 7:51), gensiat theih (Mat. 12:32; Mk. 3:29-30) leh engko/hehsak theih (Heb. 10:29) ahihna in, ‘knowledge, emotions/feelings leh will’ nei ahihna hong lak hi. Vangliatna hong pia a, mi zawh theihna ding a hong huh ahihna lam a nial hi loin, tua ciang bek hi loin, mimal (person) mahmah ahihna i theih ding kisam hi.\nA vanglian leh thupi Kha Siangtho pen i gensa mah bangin, Thuciam Lui leh pawlpi kiphuh masiah Pasian mi ‘pawlkhat’ tungah tungsak a, ahi zongin Pentecost ni pan kipan, pawlpi hunah tua bang hi loin, ama mite sungah om ahihna thu kimu thei hi. Sawltak Paul in, “Pasian in ama hong piak Kha Siangtho tungtawnin ‘eite’ lungsim sungah a itna hong guan zo hi” (Rom 5:5) ci a, Korin Laikhak ah zong, “Pasian in a khawngkhong a hong piakte i theihtheihna dingin, leitung’ khate ngah loin, Pasian hong piak Kha i ngah hi” (1 Kor. 2:12) a cih banah 2 Kor. 5:5 sungah Pasian in Kha a hong piakna thu i mu hi.\nJohan Laikhak sungah zong, “… Eite sungah Pasian hong teeng hi, cih ama hong guat i sunga om Kha Siangtho panin i theithei hi” (1 John 3:24b) ci a, 4:13 sungah “Amah in eite tungah ama Kha hong pia khin zo ahih manin, ama sungah eite i om a, eite sungah amah hong om hi, ci i thei hi” ci hi. ‘Eite’, ‘i’ cih kammalte in mimal khat sung beka kipia hi lo, cih hong lak hi.\nPasian in ama mite sungah Kha Siangtho hong piakna thu i thei a, tua Kha Siangtho pen bang hang a hong pia a, eite adingin a manphatna bang hiam, cih en suk kik lehang:\nJesu a om nawnloh ciangin a nungzuite huh/thukuppih ding ahi hi (Joh. 14:26; 15:26). Tua Kha Siangtho in thu-ummite thuhilhin, Jesu gensa thute phawksak ding a, Jesu leh a thugente thumaan ahihna teci hi ding hi. Haksa na sak hun, na thanem hun ciangin nang adingin Huhpa/Thukuppihpa omden ahih lam mangngilh kei in.\nMawhna thu, dikna thu leh thukhenna thu tawh kisai-in leitung mite mawhsak ding hi (Joh. 16:8). Jesu hanga diktansakna om napi, na up, na saan nop kei leh Kha Siangtho in leitung tawh nang hong mawhsak ding hi.\nKha Siangtho in thu-ummi ‘khempeuh’, Judah mi ahi a, Grik mi ahih zongin, sila ahi a, suakta ahi zongin pumpi khat a suak dingin Kha khat bek tawh hong baptaiz hi (1 Kor. 12:14; Jesu sungah – Rom 6:3-5; Gal. 3:27-28). Kha baptaizna pen Thuciam Lui hun lai a bang hi loin, thu-ummi ‘khempeuh’ ading ahi hi. ‘Khempeuh’ lakah na kihel kha hiam?\nKha Siangtho in thaksuaksak/bawlpha-thak (regenerate) a, tawntung nuntakna pia hi (Rom 8:10-11; Titu 3:5; cf. Ezek. 36:25-27). Bawlphatthak lakah na kihel ta hiam?\nJesu in thu-um a nungzuite sungah omden ding ahihna thu gen a, a tawntungin thu-ummite sungah teeng (indwell) hi. Kihhuai taka a nungtate in nungzuite tunga Kha Siangtho a pia Pasian a nial ahihna thu gen hi (1 Kor. 3:16; 6:19; Joh. 14:16; 2 Kor. 1:22; 1 Thes. 4:8; 1 Joh. 3:24; 4:13). Jesu Gumpa leh Honpa a sangkhin na hih leh nang sungah zong Kha Siangtho hong kipia ahih lam phawk in. Kihhuai takin nungta-in Pasian nial kei in.\nThu-ummite kipden hi ci-in ciamteh (sealed) a, tua ciamtehna pen Tatkhiatna Ni cing dong ading ahi hi (2 Kor. 1:22; Efe. 1:13; 4:30). Nidanglai kumpite in ciamtehna/seal a tup khit ciangin kipden, a taktak hi, cih kilangsak hi. Tua mah bangin thu-ummite in ciamtehna ngah hi.\nKha Siangtho in thu-ummite pii-in, pilna/thutheihna banah vangliatna guan hi (Joh. 16:13-15; 1 Kor. 2:10-11; Sawl. 1:8; Efe. 1:17-20; Mat. 10:20). Thutak lampi a tawn nuam mahmah lo, a zui nuam mahmah lo Kha Siangtho a nei lo i hi kha hiam? A hun zui leh a kisapna bangin Kha Siangtho in thu-ummite lamlakin huh hi.\nKhris pumpi ahi pawlpi’ khantohna dingin Kha letsong tuamtuamte thu-umte tungah pia hi (1 Kor. 12:12-32; Rom 12:4-5; Efe. 4:11-12; 1 Pet. 4:11). Pasian ta suakkhin na hih leh nang tungah zong khalam letsong (spiritual gift) hong kipia ding hi, na thei kei zongin… Zongkhia inla, pawpi khantohna dingin zang in.\nA thanem ei thu-ummite hong huh a, nget ding a kilawm zong i theihloh hangin Pa Pasian kiangah Pa Pasian deihna tawh kituakin hong thuumsak hi (Rom 8:26-27). Thu i nget ciangin Jesu in hong hilh bangin amah (Jesu) min suangin Pa Pasian kiangah nget ding hi a (Joh 14:13-14; 15:16; 16:23; Efe. 5:20), Kha Siangtho in hong huh hi.\nThu-ummite siangthosak a, gah hoih gah dingin huh hi (Gal. 5:16-25). Mihing hanciamna bek leh salam hatna pen salam vai tengah bei a, Kha Siangtho makaihna leh huhna tawh Pasian deihna kha-gahte kingahkhia thei pan hi.\nKha in thu-ummite Pasian ta suaksak a, “Abba, Pa aw” hong cisak hi (Rom 8:14-16).\nKha Siangtho omna mu peuhpeuh ah suahtakna om a, mite hangsansak hi (2 Kor. 3:17-18).\nA manpha, i mawhna hong phawksak a, Pasian i naih a, Pasian ta i suak theihna, hong teenden a, lam hong lakin, hong makaih a hong nusia lo ding Kha Siangtho hong tunni, pawlpi kipatna ni ahih manin Pentecost Ni/Nipi pen manpha lua mahmah hi. Tua ahih manin, tua Kha Siangtho tawh kidim ding (Efe. 5:18) kisam a, tua dingin zong hong deih hi. I Khristian nuntakna ah, innkuan leh pawlpi banga kalsuanna ah zong Kha Siangtho tawh kidimna pen i kisap lianpen hi a, Kha Siangtho makaihna leh ompihna tawh kalsuanna mah thupi i sak ding ahi hi.\nKum tampi Khristian i hihna, Jesu nung i zuihna sungah, ‘khamina’ i cih zong khatveivei kikhial ahih diam ka ci thei zel hi. Kha lam letsongte (spiritual gifts) sangin, khalam gahte (spiritual fruits) kithupingaihsut lo zaw ahih manin i Khristianna ahi ding bang hi zo lo, picin ding banga picing zo lo ahi diam ka cih hun om hi. Letsongte pen thupi hi; ahi zongin letsong pen Pasian deihna banga gahkhiatna ding, Khris pumpi ahi pawlpi khanna ding ahi hi.\nTua ahih manin, Kha Siangtho hong ompihna hanga i hamphatnate phawk kawmin, ama deihna banga gahkhiat dingte thupingaihsut thak lehang, kum tampi Pentecost Nipi i zat khit hangin a thakin Pasian lamah picinna leh Pasian lungkimna kingah ding hi; tua gahkhiat dinga hong deihte Gal. 5:22-23 sungah i mu a, tom cikcikin en lehang:\nItna (love, agape) – Pasian pen itna, itna sungah a nungta peuhmah Pasian sunga nungta (1 Joh 4:7-19; Joh. 3:16), itna mah thupipen (Kor. 13:1-13), khat leh khat ki-it ding lobuang leiba lo ding (Rom. 12:8). Innkuan, pawlpi, minam sungah i kisap lianpi hi.\nLungdamna (joy, chara) – Lungdam tawntung un (Fil 4:4), Pasian in a hoih lamin na piansak a (Rom 8:28), na khempeuh hangin Jesu minin Pa Pasian tungah lungdam ko ding (Efe. 5:20). Jesu thugente pen amah lungkimsakna ding leh lungdamna cingtak a om theihna ding (Joh. 15:11).\nKilemna (peace, eirene) – Kilemna deihin a hanciam mite thupha ngah (Mat. 5:9), ahih thei lai teng mi khempeuh tawh kilem ding hanciam ding (Rom 12:18; 14:17), kilemna dingin itna bulphuh ding (Kol.3:12), Jesu in hong letsong hi (Joh. 14:27), Khris a neite neih (Fil. 4:7) ahi hi.\nThuakzawhna (patience, makrothymia) – Haksatna tampi Paul in thuakzo hi (2 Kor 6:3-13; 11:16ff). Khat le khat kilungnoplohna a om ciang kithuakzo, kimaisak ding (Col. 3:13ZIV).\nMigitna (kindness, chestotes) – Mawhneite tungah Pasian migi a (Rom. 2:4; Efe. 2:7), tua mah bangin amah a zuite zong migit ding (2 Kor. 6:6; Kol. 3:12).\nHoihna (goodness, agathosyne) – A hoih thei napi a semlote a mawh (James 4:17), a hoih nate ngaihsun ding (Fil. 4:8)\nMuanhuaina (faithfulness, pistis) – A manphatna Jesu in gentehna in gen a (Luka 16:10-12), Pasian adingin a muanhuai Daniel leh a lawmte, Joseph, thu-um masate i thei hi. Sum le pai, mumei-pasalna, kalsuanna khatpeuh ah..\nLungnemna (gentleness, prautes) – Moses mi lungnem mahmah hi (Gam. 12:3), a lungnem mite in thupha ngah (Mat. 5:5), kam nema dawnna in hehna damsak (Pau. 15:1), lungnemin na om un (Efe. 4:2).\nPumpi ki-ukzawhna (self-control, enkrateia) – Sawltak Paul in gen a (Sawl. 24:25), thu theihna behlapna ding (2 Pet. 1:6), thahatna sangin lungduaina hoihzaw a, khuapi khat ukzawhna sangin eimah ki-ukzawhna hoihzaw hi (Pau. 16:32), mite hanthawn ding (Titus 2:6), gahkhiatsak dingin Pasian in hong guan giat hi (1 Tim. 1:7).\nKha Siangtho nasepna tawh kisai-in, khatveivei mihing lam pan a haihuai leh kilawm lo tawh a kibang zong om kha thei ding hi. Pentecost Ni a mite zong haihuai a sa mahmah mi tampi om hi. Ei hoihsak dan bek, ei kha-tan dan bek, ei tung a hong sep dan bek zong kithupisak thei a, ahi zongin Lai Siangtho tawh a kituak hiam, cih pen i ngaihsut masak den ding thupi hi. Kha Siangtho nial hih ding i lau luat manin kha-nin deihna peuh zong kizuizui thei, mimal leh pumpi deihna i thupisak luat manin Kha Siangtho nasepna kinial ahkl na kisemsak lo thei zel veve hi.\nLai Siangtho hong genkholh mah bangin, kha tuamtuam leh khamina tuamtuam, a lamdang pipi zong hong om toto ding a, tuate tawh kisai in, ‘Kha khempeuh um lo ding leh sittel dingin’ hong hilh hi (1 Joh 4:1). Kha dik lo a zang kamsang zuautheite, tuuvun silh a ngia hangsan lunsim a neite, a gah pan thei a, kizosak lo dingin hong vaikhak hi (Mat. 10:15-20). Tua ahih manin, Pentecost Nipi i zatna tawh kitonin, Kha Siangtho manphatna leh deihna phawk thakin, Pasian ta na hih leh Kha Siangtho baptaizna, teendena, ciamtehna ngah khin na hih manin Kha Siangtho dahsak lo a, Kha Siangtho tawh kidim dingin Pasian in hong deih ahihna phawk kawmin, hun manpha a zang dingin Topa in thupha hong pia ta hen. Sawmlian Thomte 230521.12:03am\nPrevious: Khinkhai huai thu ~ Bob Tuangpi\nNext: Sanginn susia kei in


url: =Zomi cih minam om mah ei! ~ Tual Khan Suan :: ZOMI DAILY\nZomi cih minam om mah ei! ~ Tual Khan Suan\nposted on 15 October 2016 at 11:16 am Lomkholna: Article, Politics, Tualkhansuan\n2012 May kha sungin Chin National Front (CNF) leh Kawlgam vaihawmte kihona thu i za a lungdamna pihna tawh i lungnop mahmah laitak in, Kawlgam sungah mi tampi theih Zomi National Congress (ZNC) in Kawlgam thu neite phalna ngah zo lo cih i zak kik ciangin dah huai mahmah hi. Khat lam a te adingin nuam mahmah laitak in khat lam a te dingin dah huai mahmah thu khat hong suak hi. Hih thu nihte pen a kituak kha mawkmawk zong hi thei a, zong a kigel khol sa zong hi thei hi.\nKawl gam sungah galkap makaihna leh deihna tawh kituak a kibawl thukhunpi zui in kitelna ah kidem thei ding party din theihna ding Zomi National Congress (ZNC) phalna kipia lo cih thu a za khempeuh in lamdang i satek hi. ZNC party in phalna a ngahlohna hang Kawlgam kumpi thuneihte paulap pen ” Kawlgam sungah Zomi cih minam omlo hi cih” a hih tak ciangin party khat kikhak tan hinawnlo a, minam khat ki maimang sak nuam a hi gige hi. ZNC party kideihlohna hang hiam, kikhak tan nopna hang hiam tawh Zomi cih minam omlo cih pen a hang kician omlo a kipaulak thu leh kinialna a hihi.\nZNC in a bei sa in kumpi theihpihna tawh kitelna ngah lut ngei khinhi. 1988 kum ciangin Kawlgam sungah galkap mangte in thuneihna hong lak uh a, a hizongin gammite deihna zui in 1990 kum May 27 ni in gambup kitelna kibawl ngei khin hi. Tua kitelna sungah kidem dingin Zomi National Congress (ZNC) zong hih galkapte phalna mah tawh lut theihna nei ngei khin hi. Kawlgam sungah minam khat bangin Kawlgam hoihna ding natampi chem ngei khin hi. 1990 kum kitelna ah, ZNC party min tawh constituency (panmu) (4) ah kidem a, mun (2) ngah a hih manin a buppi a et in 50% mun ngah suak hi.\nZomi minam omlo cih pen Zomi nam beisak nop man hi. Kawl minam pi lungsim a nei a, Kawlmi bek in Kawlgam uk ding cih ngaihsutna a nei Thakin Ba Sein i nungzui a hi, galkap mang Bo Ne Win in 1962 kum in Kawlgam thu neihna hong lak a kipan ” Kawl minampi lungsim” bek hong vawh hi. Gambup ah minam neite ngeina leh lai kisin theih nawnlo in, Kawllai leh Kawl ngeina bek hong phungvuh uh hi. ” Lei valhna hangin minam maimang lo a, mi valhna hangin minam maimang hi” cih Kawl paunak tel mahmah uh ahih manin, Kawlgam sungah minam neuneute valhtum theihna ding ngimna vive tawh na hong sem uh hi.\nMahsahlah (Burma Socialist Party) hun lai in zong Zomi cih minam man thatna ding na gel ngei uh hi. I gam sungah Zomi leh Zo State zat ding pen India a Mizo tawh ki tel khial ding cih paulap in hong kiphallo ngei hi kici hi. (Pu Vum Son’s Zo History). A hizongin India gam leh Kawlgam sunga minam om veve a hi, Naga te zong Kawlgam sungah Party min, gam leh mun leh mual kipia hi. Tulai tak a Kawlgam sunga Naga minamte mun leh mual zong Mangkang hun lai Chin Hills Regulation Acts huam sunga om ngei khat a hihi.\nZomi leh Chin kibat loh manin Kawlgam thuneite in ZNC party registration pialo hi. Mi pawlkhat te in Zomi leh Chin kibang hi hang ci’n gen uh a, ei sung mahmah ah zong a kibang mah in kisang lel hi. A hizongin kumpi leh thunei te in kibang in mulo uh a hih manin minam tuam tuak kisuak hi. A zenzen in Zomi leh Chin kibang in kumpi thunei te’n a sang thei hileh, ” Kawlgam sungah Zomi minam omlo hi” cilo ding uh hi. Tua a hih manin Zomi cih minam omlo cih paulap in ZNC party registration a hong piak loh uh pen ei sung mahmah ah zong a kibang lo i hihna hong langsak uh a, mailam ah Zomi cih minam a om na hong kitheihpihna ding kalbi khat hong suak hi.\nKawlgam sungah om minam 135 or 101 a kici minam te pen i etkik ciangin a tam zaw minam (nation) hihna a kim in nei hilo hi. Ei minam (Zomi) sunga om beh min peuh kumpi in a ut bangin gelh/kaikhawm in minam a cih uh a hihi. Hih pen Kawl mite in Zomi sungah ” khenzak a ukna (divide and rule) a neihna uh hi a, Zomi a dingin a dah huai mahmah thu a hihi. Tua bek hilo in, minam 135 or 101 om hi ci’n a gen uh hangin tua minam min zangin matpongtin ( ID) pialo kawikawi uhi. Tua hi a, Kawlgam ah minam om khempeuh minam in sim tuanlo uhhi.\nZNC in tulai tak Kawlgam kumpi vaihawmna nuai ah party registration a ngah loh hangin Zomi taisan ding kilawm lo hi. Zomi cih minam a om man a, ZNC a ding hi a, na tampi sem zo khin hi. Zomi cih leitungbup theihpih dingin hong tawisang khin hi. ZNC in party sangin minam thupi sak zaw khinzo hi. Zomite party thahat pen a hi ZNC pen minam min mah hong let ding thupi hi.\nPrevious: Zomi te ki masuanzia etkikna leh mailam ki masuanzia ding ngaihsut piakna ~ Prof. C. Thang Za Tuan\nNext: Mangpha Pa Thang Khan Dal, Thatmun beh, Kum (44)\nIraq galkap te’n Mosul leitawlam kilazo tahi ci ~ Thang Khan Lian


url: =Kipumkhat nadingin nungzuihoih kisam ~ Sia Kung Za Mung :: ZOMI DAILY\nposted on 12 January 2016 at 7:24 am Lomkholna: Article, KungMung\nMakai hoih i neih khit ciangin nungzui hoih kisam leuleu hi. Mi khempeuh makai ngeingai cihbang om theilo a, makai om loin mi khempeuh nungzui vive cih zong om theilo hi. Makai om in nungzui zong a om kul hi.Nungzui in makaipa’ tutna tuh kul lo hi. David in Sawl kumpipa that zo ding hi napi, kumpipa’ tungah khutkhial nuam peuhmah lo hi. A hun a tun ciangin ama thah sese kul loin kumpi Sawl hong si a, David in kumpi tokhom luah hi. Moses a hawmthawh, a langpante zong amau dinmun kitel lo te ahi uhi. Nungzui ding kimlai makai ut uh ahih manin leitang in valh tum hi. Lucifer tangthu zong i theih ciat ahi hi. Nungzui peuhmah in makai dinmun buluah sawm kei ni. Makaite a ginat keileh Pasian in a hun a tun ciangin hemkhia lel ding hi. Makai khatin a thudot mite tawh a hoih pen dingin a khensat sa thu pen nungzui pa in zuih zawh ding kisam hi.\nZomi sungah thu kigen khat sangin a hoih zaw ding, a thei i om den mahmah haksa lua hi. Na khat peuhpeuh a hoihna leh a siatna a kithuah khawm den hi a, makaipa’ thugen a siatna lam zongin i nial denkeei pen i khialhna hi zaw hi. Nungzui i hih lai teng i ngaihsutna hong kidong ahih kei nak leh bangmah kamtam se dah ni. Hong kisawl ahih leh thumang ni. Mi tamzaw thukimna tawh thu kikhensat sa pen eima ngaihsuttawm thu tawh a kituak khol kei zongin ‘man’ zawh ding thupi hi. Nungzuipa in makaipa’ thannemnate selpho loin panpih kul hi. Makaipa i cih zong mihing mah hi a, gen baang hamtang ding hi. Hoih mahmah phial lehzong makai ahih manin ki encik phadiat dinga, a mawhna kizong zong ding hi. Tua bang hun ciangin nungzuite in makaipa a thanem loh nadingin panpih kul hi.\nNungzui lak panin makai kiteel ahi hi. Mi khat peuhpeuh abul a bal in i tel luatte kithupi muh theilo dih mawk hi. Topa Zeisu nangawn a khuapihte in thupi sim lo uhi. I lawm khat makai hong suah ciangin, nidang lai a, a ginatlohnate peuh gengen a, simmawh ding hilo hi. Nidangin bang bang ahi zong, tu in i makaipa hi ta hi. A neu lai a kahnehna, nap a tolhna, a zawnna, khuata pan ahihna … cihte koko kullo hi. Amah pen ei sangin picing zaw ahih manin Pasian in makai dinmun ah koih to ahi lam phawk gige ni. Ei zong makai i ut leh makaite ko in, i dodo sangin picinna lam manawh zaw ni.\nMakai a haksat mah bangin nungzui sep zong baihlo hi. Zomite sungah min le za deihna hangin biakna leh leitung thu ah i phuatkhiat pawl leh kipawlna tuamtuam tam simsim om ta hi. Mai lamah zong kiphuanphuan lai ding hi. Makai suah ding a tumte in nungzui hoih suah sawm photphot ni. Nungzui i hih lai-in i makaite peuh i suksuk leh ei makai i suah ciangin, nungzuite langdona mah i thuak kik zel ding hi.\nTua ahih manin Makaite’ lamlahna nuaiah Zomi khempeuh in “Takkheh” ci-in khut khat tawi, khe khat khai a bang lianlian thei dingin i biak Topa Pasian in thupha hong pia ta hen!\nCiimnuai Pilna Sawm\nPrevious: Cidamna leh Lungnopna ~ Dr. Sian Za Kham\nNext: US gamsung khualzinna pawlkhat – 10


url: =FIFA President pan Khawl Sawm\nLeitungbup Bawlung Kipawlna (FIFA) in abeisa May 29,2015 ni-in, FIFA President teelna nei uh a, tulaitak President sem Swiss minam Mr. Sepp Blatter mah Term 5 na ding teel ngah kik mah le June 2,2015 ni-in akhawl sawmna thu tangkokhia hi. FIFA President pan a khawlsawmna hang pen tullaitak FIFA sumnek simna (Corruption) thubuai om ahihna tawh khawl sawm ahi hi. FIFA President Mr. Blatter in Press Conference ah agenna ah, " Abeisa kum 40 hun laite ka ngaihsut kik ciang FIFA pen it mahmahing. FIFA khantohna dingin ka pilna le siamte tawh ka hihtheih tawpin nasem ing" ci-in pulakkhia hi.\nMr. Blatter in 1975 kum akipan FIFA ah nasep kipan in 1998 kum ciangin FIFA President ngah hi. Tutung kiteelna a ngah kik ciangin FIFA President Term 5 kizomsuak a ngah hita hi. Mr. Sepp Blatter in FIFA President asep hun sungah FIFA sum guknekna thubuai om cih thu May 27,2015 ni-in kitheikhia ahih manin, FIFA Vice-President lui ahi Mr.Jack Warner tawh kigawm mi 7 te US thunei te'n Switzealan gam Zurich khuapi pan man uh hi.\nAbeisa 2010 le mai 2018, 2022 kumte ah World Cup innteek sem dingin teelna aneihna ah akilamen lua lo ahi Russia leh Qatar gamte'n hong ngah uh ciangin, sumguk nekna hang tawh angah hi dingin ummawhna lianpi nei uh hi. Mr. Blatter in tulaitak a neih lai Term sung bek mah sem suaklai ding a, hong tung ding May 13, 2016 ciang a Mexico city ah kibawl ding FIFA Congress pan thu leh la kiciantak pulakna nei ding cih kiza hi.